Ενεργός Πολίτης : 2018\nΑναδημοσίευση από- https://www.inboxnews.gr/ellada/\nΣύμφωνα με μέλη του BrainGain,\n"οι 427.000 Έλληνες που έφυγαν στο εξωτερικό λόγω κρίσης τα τελευταία χρόνια πρακτικά δεν έχουν σήμερα δικαίωμα ψήφου. Αποφασίσαμε να συγκεντρώσουμε υπογραφές για να αποδεχθεί η Κυβέρνηση την πρότασή μας στο πλαίσιο της δημόσιας διαβούλευσης για το νέο εκλογικό νόμο.\nΌπως προκύπτει από την έρευνα του BrainGain το 62% της γενιάς του brain drain έφυγε μετά το 2011, ενώ η πλειοψηφία αυτών των ανθρώπων επιθυμεί να επιστρέψει στην Ελλάδα. Καλούμε την Κυβέρνηση να αποδεχθεί το δίκαιο αίτημα για δικαίωμα ψήφου στους Έλληνες του εξωτερικού. Οι πολίτες 25 ευρωπαϊκών κρατών μπορούν να ψηφίζουν όπου κι αν βρίσκονται, γιατί όχι και εμείς;".\nΤα μέλη της πρωτοβουλίας καλούν όλους Έλληνες που διαμένουν στην Ελλάδα ή το εξωτερικό και συμφωνούν με την πρόταση να την υπογράψουν στην διαδικυτακή πλατφόρμα avaaz\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 11:36 π.μ. Δεν υπάρχουν σχόλια:\nΣοβαρά προβλήματα για τον Όμιλο Καλογρίτσα & τον ΤΟΞΟΤΗ\nΕνα βήμα πριν από την αίτηση προστασίας από πιστωτές η «Τοξότης» του ομίλου Καλογρίτσα.\nΑναδημοσίευση από- http://www.kathimerini.gr/\nΕνώπιον του φάσματος των διατάξεων του πτωχευτικού κώδικα φαίνεται ότι βρίσκεται ο όμιλος Καλογρίτσα, μετά και την τελευταία κίνηση της Τράπεζας Αττικής να εκδώσει εξώδικο, με το οποίο καλεί τον κ. Χρήστο Καλογρίτσα, επικεφαλής της «Τοξότης» Α.Ε., να προχωρήσει στην κατάθεση σχεδίου ρύθμισης των ληξιπρόθεσμων οφειλών του προς την τράπεζα, εντός 15 ημερών. Ταυτόχρονα με την ενέργεια αυτή, η διοίκηση της τράπεζας αποκαλύπτει και την άγνοιά της για τη διαφαινόμενη συνεργασία του κ. Καλογρίτσα με την «Ακτωρ», βάσει της οποίας η τελευταία θα αναλάβει να υποκαταστήσει την «Τοξότης» σε σειρά έργων, τα οποία αδυνατεί να εκτελέσει λόγω έλλειψης ρευστότητας.\nΟπως αναφέρει η τράπεζα σε επιστολή που απέστειλε προς τον όμιλο Καλογρίτσα στις 8 Μαΐου, «όπως πληροφορηθήκαμε από δημοσιεύματα από τον έντυπο και τον ηλεκτρονικό Τύπο, έχετε καταλήξει σε συμφωνία με την εταιρεία “Ελλάκτωρ” για την υποκατάσταση εκ μέρους της σημαντικού αριθμού έργων τα οποία έχετε αναλάβει και για τα οποία έχετε λάβει πιστωτικές διευκολύνσεις (εγγυητικές επιστολές ή χρηματοδοτήσεις) από την τράπεζά μας. Τέτοιου είδους συμφωνίες θα πρέπει να τύχουν της έγκρισης της τράπεζας διά των αρμοδίων οργάνων της».\nΠρόκειται για κίνηση που ασφαλώς προκάλεσε αρκετές απορίες, δεδομένου ότι με τη συμφωνία αυτή η τράπεζα θα αποφύγει την κατάπτωση σειράς εγγυητικών, η αξία των οποίων υπολογίζεται σε αρκετά εκατ. ευρώ. Ηδη ο Δήμος Διονύσου, που είναι και η αναθέτουσα αρχή σε ένα από τα έργα που θα αναλάβει να ολοκληρώσει η «Ακτωρ», είχε εκκινήσει τη διαδικασία να κηρυχθεί η εταιρεία «Τοξότης» προσωρινά έκπτωτη. Από την άλλη πλευρά, βέβαια, η συμφωνία «Ακτωρ» - Καλογρίτσα δεν αντιμετωπίζει το μείζον ζήτημα για την Τράπεζα Αττικής, που είναι το πώς θα αποπληρωθούν τα δάνεια ύψους άνω των 110 εκατ. ευρώ του υπερχρεωμένου κατασκευαστή.\nΑυτός είναι και ο λόγος που η εν λόγω συμφωνία αντιμετωπίστηκε με δυσπιστία, αναφορικά με τα κίνητρα πίσω από αυτήν, καθώς δεν δίνεται καμία λύση στο ζήτημα του δανεισμού Καλογρίτσα.\nΣύμφωνα με πληροφορίες, τις τελευταίες ημέρες και όταν έγινε γνωστό ότι η «Ακτωρ» δεν ήταν διατεθειμένη να εμπλακεί στο συγκεκριμένο θέμα, δηλαδή να συναινέσει στην αποπληρωμή μέρους του χρέους ως αντάλλαγμα για τα έργα που αναλαμβάνει, αλλά ούτε και να πληρώσει κάποιου είδους αμοιβή στον ίδιο (είχαν γίνει σχετικές συζητήσεις), ο κ. Καλογρίτσας άρχισε να διαφοροποιεί την αρχικά συναινετική του στάση, καθώς διαπίστωσε ότι και θα εκχωρήσει έργα που έχει αναλάβει και δεν θα λάβει κάποιο αντάλλαγμα γι’ αυτό (για παράδειγμα, μέσω της διαγραφής χρέους), με αποτέλεσμα να περιορίζονται οι επιλογές του και να εξωθείται ουσιαστικά στην αναζήτηση προστασίας από τους πιστωτές του, υπό τις διατάξεις του νέου πτωχευτικού κώδικα.\nΑλλο ένα συμπέρασμα που προκύπτει από τη σκλήρυνση της στάσης της Τράπεζας Αττικής απέναντι στον όμιλο Καλογρίτσα είναι ότι εμφανίζεται εξαιρετικά απίθανο να ανανεώσει τις εγγυητικές επιστολές καλής εκτέλεσης που του έχει χορηγήσει για τις εργολαβίες που έχει αναλάβει ο τελευταίος στον οδικό άξονα Πάτρας-Πύργου. Με αυτόν τον τρόπο θα αποφύγει την κατάπτωσή τους και συνεπώς και την καταβολή των σχετικών αποζημιώσεων, που υπολογίζονται σε περίπου 17 εκατ. ευρώ, σε περίπτωση που ο όμιλος κηρυχθεί προσωρινά έκπτωτος. Η ανανέωση γινόταν μέχρι σήμερα κανονικά, καθώς το έργο δεν είχε εξασφαλίσει χρηματοδότηση, με αποτέλεσμα να καθυστερεί η συμβασιοποίησή του. Ετσι, το υπουργείο Υποδομών καλούσε τους προσωρινούς αναδόχους (περίπου ανά εννεάμηνο) για να ανανεώσουν τις προσφορές τους και ασφαλώς και τις εγγυητικές τους.\nΟ όμιλος Καλογρίτσα έχει αναλάβει τις τέσσερις πρώτες εργολαβίες του έργου, συμβατικού προϋπολογισμού 252 εκατ. ευρώ, με την αξία των προς υπογραφή συμβάσεων (μετά τις εκπτώσεις άνω του 50% που προσέφερε ο εν λόγω κατασκευαστής) να υπολογίζεται σε περίπου 120 εκατ. ευρώ. Εφόσον αποβληθεί από τον διαγωνισμό η κοινοπραξία των εταιρειών συμφερόντων Καλογρίτσα («Τοξότης»-Ομάδα Κατασκευών), το υπουργείο Υποδομών θα πρέπει να καλέσει τους επόμενους μειοδότες σε κάθε εργολαβία.\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 11:37 π.μ. Δεν υπάρχουν σχόλια:\nΕλ. Γλύκατζη-Αρβελερ:Ο Θεός της Ελλάδας δεν βαρέθηκε την Ελλάδα. Iσως βαρέθηκε τους Eλληνες\nΗ διακεκριμένη βυζαντινολόγος-ιστορικός, η πρώτη γυναίκα πρύτανης του Πανεπιστημίου της Σορβόννης στην 700ετή ιστορία του, μιλάει στο BHMAgazino για τους μικρούς θησαυρούς της ελληνικής γλώσσας, για τα «σύνορα της κορυφής» και τις σύγχρονες ευρωπαϊκές αγκυλώσεις.\nΘανάσης Λάλας, http://www.tovima.gr/\nΓια εμένα, είναι μια μεγάλη Ελληνίδα που προσπαθεί βλέποντας το παρελθόν να καταλάβει το παρόν και το μέλλον μας. Μια γυναίκα-μυθιστόρημα, που ξεκίνησε από τον Βύρωνα Αττικής και κατέληξε η Νο 6 πιο ισχυρή προσωπικότητα του γαλλικού κράτους. Σήμερα μιλάει με παραδείγματα ζωής και βάζει τα πράγματα στη θέση τους!\nΤι σημαίνει για εσάς ξεριζωμός; «Εξαρτάται από το πού καταλήγεις μετά τον ξεριζωμό. Αν καταλήγεις σε ένα μέρος που δεν έχει σχέση με αυτό που ήσουν πριν, τότε ξεριζωμός σημαίνει "σπαραγμός"! Αν όμως βρεθείς σε ένα μέρος που όχι μόνο έχει τις παραδόσεις σου, αλλά και κάτι περισσότερο, τότε ο ξεριζωμός είναι "εμπλουτισμός". Εγώ είχα την τύχη ο ξεριζωμός για την οικογένειά μου να είναι εμπλουτισμός και γι' αυτό κράτησα την έννοια του ξεριζωμού σαν παράσημο, και αυτό μου επέτρεψε να συνεχίσω να μιλώ τα ελληνικά όπως τα μιλώ τώρα, και στη Γαλλία, από το 1953 και μετά... Δίδασκα γαλλικά, ο άντρας μου ήταν Γάλλος και η κόρη μου έμαθε μεγάλη πια τα ελληνικά. Αρα η ζωή μου ήταν μόνο γαλλικά. Παρ' όλα αυτά, από το '53 μέχρι τώρα, εγώ κράτησα τα ελληνικά».\nΑυτό τι σας βοήθησε; «Αυτό με βοήθησε να μελετήσω σε άλλο επίπεδο τα Βυζαντινά. Με άλλα λόγια, η μελέτη μου δεν βασίστηκε μόνο στην ξένη βιβλιογραφία, αλλά και στα ίδια τα αυθεντικά βυζαντινά κείμενα. Κι αυτό έκανε τη διαφορά στη μελέτη μου. Συγχρόνως, έτσι παρακολούθησα την εξέλιξη της ελληνικής γλώσσας σε όλα τα μεσαιωνικά χρόνια, πράγμα που σημαίνει ότι μελέτησα την πραγματική της πορεία. Ετσι συναντήθηκα με το πώς η αρχαία ελληνική γίνεται λόγια καθαρεύουσα και στη συνέχεια δημοτική καθομιλουμένη. Πότε δηλαδή παύει να είναι η γλώσσα των διανοουμένων, των στοχαστών, η αττικίζουσα... και γίνεται κοινή καθομιλουμένη. Πρέπει να σας ότι αυτές οι δύο όψεις της ελληνικής γλώσσας συνυπάρχουν στο Βυζάντιο για πρώτη φορά».\nΠοια ήταν τα βασικά σας πλεονεκτήματα ως βυζαντινόλογου έναντι των άλλων βυζαντινολόγων; Ηταν μόνο η ικανότητα λόγω γλώσσας, πρόσβασης στα αυθεντικά κείμενα; «Το ένα ήταν αυτό. Το πρώτο. Το δεύτερο πλεονέκτημά μου ήταν η περιέργεια που είχα, ίσως μεγαλύτερη από του Σβορώνου, με τον οποίο ήμασταν συμφοιτητές στο Παρίσι. Ο Νίκος, για παράδειγμα, ενδιαφερόταν μόνο για τα οικονομικά, τα αγροτικά... Εγώ για όλα. Ημουν πολύ περίεργη, έψαχνα τα πάντα. Και σε αυτό με επηρέασε πολύ η καταγωγή μου. Με ενδιέφερε πολύ να μάθω τα πάντα γύρω από τη μικρασιατική καταγωγή μου».\nΑπό πού έρχεστε, δηλαδή, και πού πάτε... «Μην ξεχνάτε ότι η Μικρασία μαζί με τη Θράκη, την Ανατολική Θράκη σήμερα, ήταν οι δύο περιοχές που ήταν το κύριο μέρος αυτού που λέμε αυτοκρατορικό Βυζάντιο. Λόγω της μικρασιατικής μου καταγωγής και της γλώσσας, κατανόησα μεγάλα αλλά και μικρότερα προβλήματα της μελέτης του Βυζαντίου. Θα σας πω ένα απλό παράδειγμα για να καταλάβετε... Ενα από τα προβλήματα της βυζαντινής ιστορίας ήταν πάντα τα "θέματα". "Θέμα" στα Βυζαντινά σημαίνει Νομαρχία».\nΓιατί; «Στην κάθε επαρχία υπήρχαν πάνω κάτω 5.000 στρατιώτες, τους οποίους αποκαλούσαν "θέμα". Αυτό το ξέραμε, και μάλιστα αυτοί οι στρατιώτες συνέδεαν το όνομά τους με την επαρχία που φύλαγαν. Θέμα Οψίκιον, Ανατολικών, Θρακησίων, Μακεδονίας. Κανείς δεν είχε κατανοήσει γιατί χρησιμοποιούσαν αυτή τη λέξη... "θέμα"! Δε θα ξεχάσω ένα αστείο με αυτό. Μια μέρα μου τηλεφωνεί ο Κωνσταντίνος Καραμανλής και μου λέει: "Ελένη, τι ήταν η Μακεδονία στο Βυζάντιο;". "Θέμα, κ. Πρόεδρε" του λέω. "Μη μου λες σαχλαμάρες, Ελένη. Θέμα είναι τώρα!" μου απαντάει. "Τώρα είναι Μέγα Θέμα, κ. Πρόεδρε" του λέω. (Γέλια)».\nΓιατί λοιπόν η επαρχία, η νομαρχία, ονομαζόταν «θέμα» στο Βυζάντιο; Τι εννοούσαν με αυτό; «Λοιπόν, όταν γεννήθηκε η κόρη μου, έφερα στο Παρίσι τη γυναίκα που μας μεγάλωσε όλους στην οικογένεια και η οποία είχε έρθει από τη Μικρασία μαζί με τη μάνα μου και τον πατέρα μου. Μου λέει μια μέρα η υπέροχη αυτή γυναίκα: "Εβγαλα το παιδί στον κήπο του Λουξεμβούργου, αλλά είχε ένα τέτοιο παιδοθέμι που τρόμαξα και πήρα το παιδί και γύρισα σπίτι". Από αυτή τη γυναίκα άκουσα τη λέξη "παιδοθέμι" για πρώτη φορά, αλλά δεν είπα τίποτα. Μιαν άλλη φορά, βλέποντας το γραφείο μου που δούλευα, μου λέει: "Με τέτοιο χαρτοθέμι, πώς διάολο βρίσκεις τα πράγματά σου και δουλεύεις;". Τότε κατάλαβα πως το "θέμα" είναι ένα σύνολο ίδιων πραγμάτων».\nΤώρα, όταν βρίσκεστε στο Παρίσι, μιλάτε με τους φίλους σας για την κατάσταση στην Ελλάδα; «Με ρωτάνε διάφορα κι εγώ απαντώ. Αλλες φορές όταν μου λένε βλακείες δεν απαντώ καθόλου. Τις προάλλες ήρθαν από τη γαλλική τηλεόραση να μου πάρουν μια συνέντευξη και μου λέει ο δημοσιογράφος: "Κυρία Αρβελέρ, από πού ήταν οι γονείς σας;". Λέω: "Από Μικρασία... Τους διώξανε οι Τούρκοι το 1922". Και ρωτάει ειρωνικά ο δημοσιογράφος: "Και οι δικοί σας γιατί είχανε πάει εκεί;". Τους λέω: "Παιδιά, μαζέψτε τα και φύγετε". Σταμάτησα το γύρισμα και τους έδιωξα. Ε, δεν μπορώ να τους κάνω μάθημα Ιστορίας συνέχεια. Φεύγοντας, στην πόρτα, τους είπα: "Πάντως, δεν πήγαν για διακοπές"».\nΤι είναι αυτό που κάνει τον άνθρωπο να αντέχει; «Το να πιστεύει στη ζωή. Η ζωή είναι ένα ωραίο παιχνίδι».\nΑν είχατε μπροστά σας τον κ. Ερντογάν, τι θα του λέγατε σήμερα; «Θα σας πω πρώτα τι έγινε στο Τορόντο και θα απαντήσω στη συνέχεια σε αυτό. Βρίσκομαι στο Τορόντο στις 29 Μαΐου, ήμουν πρύτανης τότε, πρέπει να ήταν το 1989. Κάνω τη διάλεξή μου για την πτώση της Πόλης. Τελειώνω τη διάλεξη και τότε σηκώνεται κάποιος από το ακροατήριο και μου λέει: "Ξέρετε, κυρία Αρβελέρ, ότι ο Κεμάλ γεννήθηκε στη Θεσσαλονίκη;". "Το γνωρίζω" του απαντώ. "Αρα η Θεσσαλονίκη είναι μια οθωμανική πόλη" μου λέει. "Ακούστε" του λέω: "Εχετε δίκιο ότι ο Κεμάλ γεννήθηκε στη Θεσσαλονίκη αλλά εσείς δεν ξέρετε ότι η μάνα μου γεννήθηκε στην Πόλη... Αρα αν το συμπέρασμά σας είχε ισχύ, η Πόλη είναι ελληνική". Το βούλωσε και έκατσε κάτω.\nΛοιπόν, τώρα έρχομαι στον Ερντογάν και σε αυτά που λέει... Είναι αντίστοιχα του περιστατικού που σας ανέφερα. Εχω τον Ερντογάν απέναντί μου, υποθετικά μιλάμε, και μου λέει ό,τι λέει για τη Λωζάννη και μου λέει ό,τι λέει για τα σύνορα της καρδιάς και τα λοιπά, για τη Θράκη και το Καστελλόριζο. Κατ' αρχάς, ξέρω αυτό που ξέρουμε όλοι. Ολα αυτά ο Ερντογάν τα επαναλαμβάνει για εσωτερική αλλά και εξωτερική κατανάλωση. Αυτό είναι το πρώτο του ζητούμενο. Να ικανοποιήσει ένα συγκεκριμένο ακροατήριο, το οποίο θέλει την Τουρκία να γίνει πάλι η μεγάλη οθωμανική αυτοκρατορία. Θα ξεκινούσα, λοιπόν, και θα του έλεγα ότι θα πρέπει να γνωρίζει πως η Πόλη είναι "Πρωτεύουσα της οικουμένης όλης". Θα του έλεγα ότι ο Ελύτης έλεγε όταν μπαίνεις σε ένα ερημοκκλήσι και βλέπεις τους αγίους, είναι σαν να νιώθεις στο σπίτι σου. Αυτό νιώθει κάθε χριστιανός όταν μπαίνει στην Αγια-Σοφιά. Αυτή είναι μια μεγάλη αλήθεια. Μετά θα του εξηγούσα ότι για εμάς η Πόλις είναι η γη του πόθου μας. Ας κρατήσουν αυτοί τα σύνορα της καρδιάς τους κι εμείς τη γη του πόθου μας κι ας ζήσουμε εν ειρήνη... Θα σας πω κάτι που μου συνέβη για να γελάσετε. Πίσω από το αστείο μπορεί να κρύβεται και κάποια αλήθεια!».\nΕχετε συναντήσει ποτέ τον κ. Ερντογάν; «Οχι, αλλά ακούστε. Εχω ένα μικρό σπίτι έξω από το Παρίσι και υπάρχει ένας κηπουρός που περιποιείται τον κήπο και δεν είναι Γάλλος. Πάω κάποια στιγμή να τον πληρώσω και ρωτώ το όνομά του για να του κόψω την επιταγή. "Ερντογάν" μου λέει. "Βρε μήπως έχεις καμιά σχέση με τον Ερντογάν;" τον ρωτώ γελώντας. "Οχι, κυρία" μου λέει, "εγώ είμαι Κούρδος". Λοιπόν, δεν ξέρω τι σημαίνουν τα ονόματα, δεν το έχω ψάξει σε βάθος, αλλά διατείνομαι ότι τα ονόματα κάτι δείχνουν σίγουρα, προέλευση, καταγωγή, ίσως και διάφορα άλλα. Αναρωτιέμαι, λοιπόν, μήπως ο Ερντογάν είναι Κούρδος. Αναρωτιέμαι απλώς. Για φανταστείτε να είναι κρυφοκούρδος! Θα τον ρώταγα αν τον είχα μπροστά μου. Τέλος πάντων, προς το παρόν ο Ερντογάν έχει ένα πολύ μεγάλο πρόβλημα: το Κουρδικό».\nΠάνε να του φτιάξουν μια νέα μεγάλη χώρα στην κάτω πλευρά των συνόρων του... «Μια χώρα 25 εκατομμυρίων Κούρδων, με την πόλη Μοσούλη μέσα και με όλα τα πετρέλαια και τα αέρια. Αυτό είναι το μεγάλο πρόβλημα του Ερντογάν. Οπως έχουν πει Γάλλοι, Αγγλοι, Γερμανοί και Αμερικανοί, κάποτε θα γίνει ένα ανεξάρτητο κουρδικό κράτος εκεί».\nΠιστεύετε ότι το δικαιούνται οι Κούρδοι; «Ξέρετε ποιοι είναι οι Κούρδοι; Οι Μήδοι. Θυμάστε τους Περσικούς και Μηδικούς πολέμους; Οι Ιρανοί είναι οι Πέρσες και οι Κούρδοι είναι οι Μήδοι. Για εμάς τους ιστορικούς, οι Πέρσες είναι οι σημερινοί Ιρανοί και οι Κούρδοι οι Μήδοι. Αρα, πάντα εκεί υπήρχε ένας λαός με ρίζες».\nΗ Περσική Αυτοκρατορία τελικά ποιοι ήταν; «Δεν υπάρχει ούτε μία αυτοκρατορία στην ιστορία που δεν είναι πολυεθνική. Δεν υπάρχει εθνική αυτοκρατορία. Υπάρχουν εθνικά κράτη, αλλά οι αυτοκρατορίες είναι πολυεθνικές. Οπως ήταν το Βυζάντιο, η Βρετανική Αυτοκρατορία, η Περσική Αυτοκρατορία, η Ρωμαϊκή».\nΠείτε μου, γιατί υποστηρίξατε κατά καιρούς ότι οι σημερινοί Ελληνες έχουμε μεγαλύτερη συγγένεια με το Βυζάντιο απ' ό,τι με την αρχαία Ελλάδα; «Μα γιατί το Βυζάντιο είναι χίλια χρόνια παρόντα. Ολη μας η παράδοση κρατάει από το Βυζάντιο. Στο βυζαντινό σχολειό τα παιδιά μαθαίνανε αριθμητική στα δάκτυλα και η έκφραση "τα παίζω στα δάκτυλα", που λέμε ακόμη και σήμερα, έχει τη ρίζα της στο Βυζάντιο. Το "έφαγα τον περίδρομο" έχει να κάνει με το Βυζάντιο. Τα πιάτα τα βυζαντινά ήταν βαθουλά και είχαν έναν περίγυρο που τον λέγανε περίδρομο. Οταν βάζανε τη σούπα λοιπόν και ξεχείλιζε και στον περίδρομο... έτρωγες έως τον περίδρομο. Επίσης σήμερα, μόνο στα ελληνικά λέμε "ο ήλιος βασίλεψε". Από πού κι ως πού ο ήλιος βασιλεύει όταν δύει; Προκύπτει από την παρατήρηση... Οταν βασιλεύει ο ήλιος γίνεται πορφυρόχρωμος, ντύνεται την πορφύρα, τη βυζαντινή πορφύρα, βασιλεύει. Το "παιδεύω" στα αρχαία ελληνικά ήταν "εκπαιδεύω". Οταν σήμερα λέμε "μη με παιδεύεις" δεν εννοούμε να μη με εκπαιδεύεις, αλλά να μη με βασανίζεις. Από πού κι ως πού; Είναι η ιουδαϊκή θεωρία ότι όταν το ποίμνιο του Θεού ξεστρατίζει και αμαρτάνει, τότε ο Θεός στέλνει θεοσημίες, δηλαδή λοιμούς, σεισμούς, καταποντισμούς, πυρκαγιές και όλα αυτά για να τον τιμωρήσει, να τον εκπαιδεύσει και να μετανοήσει».\nΔιά του βασάνου εκπαιδευόμαστε (Γέλια). «Κακά τα ψέματα... το πάθημα γίνεται μάθημα. Ετσι το ρήμα "παιδεύω" από "εκπαιδεύω" γίνεται "τυραννώ", "βασανίζω". Βασανίζομαι για να εκπαιδευτώ, για να μάθω. Και να σας πω και το τελευταίο για να μη σας βασανίζω άλλο. "Αμαρτία". Τι σήμαινε αμαρτία; Από πού προέκυψε αυτή η έννοια της αμαρτίας; Το "ήμαρτον του σκοπού" στα αρχαία ελληνικά λεγόταν όταν ο τοξότης προσπαθούσε να πετύχει τον στόχο του και δεν τον πετύχαινε. Με τη χριστιανοσύνη, ο μόνος σκοπός του ανθρώπου ήταν η σωτηρία της ψυχής. Αρα, ο... "ήμαρτον του σκοπού", ο άστοχος, είναι ο αμαρτωλός! Ολα αυτά και άλλα πολλά με κάνουν να υποστηρίζω ότι η εθνική μας ταυτότητα κρατάει περισσότερο από το Βυζάντιο».\nΓιατί κολακεύεται περισσότερο ο Ελληνας να είναι απόγονος των αρχαίων Ελλήνων και όχι των Βυζαντινών; «Γιατί οι αρχαίοι Ελληνες και η δημοκρατία τους είναι αναγνωρισμένοι από την οικουμένη όλη. Ενώ το Βυζάντιο θεωρείται σκοταδιστικό και ιδιαιτέρως όταν το συγκρίνεις με την αρχαία Ελλάδα. Πολλοί είναι αυτοί που πιστεύουν ότι το Βυζάντιο ήταν όλο έριδες, καβγάδες και δολοπλοκίες. Εσκοτώθηκα με τον Καστοριάδη πολλές φορές γιατί ο Καστοριάδης, που έπαιζε τους αρχαίους στα δάχτυλα, δεν ήξερε τίποτα από Βυζάντιο. Η Μαργκερίτ Γιουρσενάρ έγραφε ότι η παγκόσμια Ιστορία αρχίζει από τότε που το ελληνικό πνεύμα εξύπνησε. Πώς να μη νιώθεις υπέροχα να λες ότι είσαι απόγονος αυτών που έφεραν τη σοφία και τον πολιτισμό στον κόσμο;».\nΜπορεί η γνώση της Ιστορίας να επηρεάσει αυτή τη στιγμή τη λύση των προβλημάτων που προκαλούνται από την αμφισβήτηση των συνόρων; «Ακούστε, τα σύνορα των υπαρχόντων κρατών είναι θέμα διεθνών συνθηκών και συμφωνιών και όχι ιστορικών εξηγήσεων και φαινομένων. Αν πάρετε ως κριτήριο τη γαλλική γλώσσα, για παράδειγμα, γιατί το μισό Βέλγιο να μιλάει τα φλαμανδικά και το υπόλοιπο μισό τα γαλλικά; Γιατί η Ελβετία να έχει τρεις γλώσσες επίσημες; Τα σύνορα ήταν πάντα μια συμφωνία εφησυχασμού της κορυφής και όχι των λαών.\nΘα σας πω κάτι σε σχέση με αυτό, το οποίο μου έκανε μεγάλη εντύπωση. Μία μέρα πριν πέσει το Τείχος στο Βερολίνο είμαι καλεσμένη για γεύμα στην αμερικανική πρεσβεία στο Παρίσι. Στο τραπέζι που καθόμαστε έχω δίπλα μου έναν παλιό πρέσβη Αμερικανό. Του λέω: "Τώρα πια είναι σίγουρο ότι κερδίσατε τον Β' Παγκόσμιο Πόλεμο!". Μου λέει: "Εχετε δίκιο, κυρία Αρβελέρ, και τώρα μας μένει να κερδίσουμε τον Α' Παγκόσμιο Πόλεμο!". Μου έκανε πολλή εντύπωση η απάντηση του πρέσβη, άλλα το σκέφτηκα και είχε πολύ δίκιο. Προσέξτε. Αν πάρετε το τι γίνεται στη Μέση Ανατολή τώρα και όλα αυτά τα χρόνια, είναι ακριβώς ότι δεν τελείωσε ποτέ ο Α' Παγκόσμιος Πόλεμος. Για το συμφέρον της κορυφής, κάποια στιγμή, χωρίσανε τον κόσμο με το μέτρο. Τόσο εσύ, αυτό δικό μου, εσύ από εδώ, εγώ από εκεί. Βάλανε σύνορα χωρίς να υπολογίσουν τους λαούς που θα ζούσαν ή δεν θα ζούσαν μέσα σε αυτά. Δεν σκέφτηκαν τίποτε άλλο παρά μόνο την ησυχία της κορυφής. Ούτε ποιοι είναι οι λαοί, ούτε τι θέλει ο κάθε λαός. Βάλανε σύνορα όπως τους βόλευε στην κορυφή!».\nΧωρίς βάθος και χωρίς σκέψη... «Σκέψη; Τι σκέψη να έχουν οι άνθρωποι της κορυφής για τους λαούς; Δεν έχουν και δεν θα έχουν ποτέ σκέψη για αυτούς. Το μόνο που ήθελαν και θέλουν είναι ο εφησυχασμός τους».\nΤο σύνορο είναι στοιχείο εφησυχασμού των ανθρώπων της κορυφής, των ισχυρών; «Ε, ναι. Μόνο που όταν τα σύνορα περικλείουν όμοιους ανθρώπους δεν είναι μόνο εφησυχασμός, γίνονται και πραγματικότητα. Αν ο Ερντογάν έχει άδικο, είναι όχι διότι διατείνεται ότι τα σύνορα δεν είναι σωστά, αλλά γιατί επιμένει ότι χώρες, περιοχές ελληνόφωνες, με έλληνες καθαρούς, μπορούνε να είναι δικές του».\nΜε τη Μακεδονία; Πείτε μου ειλικρινά τι πιστεύετε, ποια θεωρείτε ότι θα έπρεπε να είναι η λύση; «Ακούστε με. Θα σας μιλήσω με γεγονότα. Ετυχε, όταν ήταν εξόριστος ο Μάριο Σοάρες στη Γαλλία, δεν είχε δουλειά να ζήσει και με δική μου παρέμβαση τον βάλαμε στη Σορβόννη να κάνει κάτι. Δεν έκανε τίποτε, αλλά έπαιρνε έναν μισθό. Αυτός ο άνθρωπος δεν το ξέχασε ποτέ αυτό που κάναμε για αυτόν. Γίνεται Πρόεδρος της Πορτογαλίας και όταν η Λισαβόνα ανακηρύχθηκε πρωτεύουσα της Ευρώπης το '91, μου στέλνει ένα μήνυμα που μου έλεγε: "Σας περιμένω στη Λισαβόνα, να μιλήσουμε για την Ευρώπη". Μας στέλνει το προεδρικό αεροσκάφος, μπαίνουμε μέσα η Σιμόν Βέιλ, ο Ρομπέρ Μπαντεντέρ, ο άνδρας μου κι εγώ και φτάνουμε στη Λισαβόνα. Το βράδυ όταν φτάσαμε μας έκανε το τραπέζι ο Ζοζέ Πινέιρο, ως υπουργός των Εξωτερικών. Λοιπόν, καθόμαστε στο τραπέζι. Την επόμενη ημέρα ετοιμαζόταν να γίνει η μεγάλη διαδήλωση στη Θεσσαλονίκη για το Μακεδονικό. Αρχίζουμε την κουβέντα για το Μακεδονικό, εξηγώ λίγο στον Πινέιρο τι γίνεται, αν η Μακεδονία είναι ελληνική, και όλα αυτά. Γυρίζει μετά από λίγο ο Πινέιρο και μου λέει: "Μα πώς τα ξέρετε τόσο καλά, κυρία Αρβελέρ, αυτά τα πράγματα;". Του δίνει μια σκουντιά η Σιμόν Βέιλ που καθόταν δίπλα του και του απαντά: "Η κυρία Αρβελέρ είναι βυζαντινολόγος" κι απέφυγε να του πει ότι είμαι και Ελληνίδα. "Μα καλά", λέει ο Πινέιρο, "γιατί δεν μας τα λέει αυτά και ο υπουργός Εξωτερικών της Ελλάδος;". "Τι σας λέει δηλαδή;" τον ρωτώ. "Τίποτα... Μόλις πούμε το όνομα Μακεδονία κλαίει και ο Γκένσερ την προηγούμενη βδομάδα χτύπησε και τα δυο του χέρια πάνω στο τραπέζι και του είπε: Οχι κλάματα, επιχειρήματα. Τα περιμένουμε ακόμη"».\nΠοιο ήταν το βασικό σας επιχείρημα που έκανε τον Πινέιρο να απορήσει που δεν το είχε ακούσει από τον έλληνα υπουργό Εξωτερικών; «Το βασικό επιχείρημα ήταν ότι η Μακεδονία ήταν υπό το Βυζάντιο ακριβώς χίλια χρόνια και ότι οι Σλάβοι κατεβήκανε εκεί πέντε αιώνες μετά. Για ποιο πράγμα συζητάμε; Για ποια Σλαβική Μακεδονία συζητάμε; Για ποια γλώσσα; Και για ποια Ιστορία; Για αυτό και είμαι υπέρ του Νέα Μακεδονία και όχι υπέρ του γεωγραφικού προσδιορισμού. Εκεί κάνουν λάθος».\nΓιατί; «Γιατί τα αλυτρωτικά δεν σταματάνε με το Βόρεια, με το Ανω και με το Βαρδάρης στο όνομα... Ενώ το Νέα Μακεδονία είναι κάτι που θα μπορούσε να υπάρχει και στην Αμερική και οπουδήποτε. Το ξέρετε ότι στην Αθήνα υπάρχουν η Νέα Σμύρνη, η Νέα Ιωνία και η Νέα Ελβετία. Κανείς δεν βάζει θέμα αλυτρωτικό (Γέλια)».\nΠιστεύετε ότι η Ευρώπη σήμερα έχει πρόβλημα; Παρακμάζει; «Ακούστε. Η Ευρώπη έκανε ένα μεγάλο λάθος κατά τη γνώμη μου και θυμάμαι ότι τα έλεγα από τότε, σε συζητήσεις με τον πρώτο πρόεδρο της Ευρωπαϊκής Επιτροπής, τον Ζακ Ντελόρ. Αντί να ξεκινήσει με εμβάθυνση, έκανε διεύρυνση. Από τη στιγμή που έγινε αυτό το λάθος και η διεύρυνση προηγήθηκε χωρίς να λάβει υπόψη της τους λαούς και τις διαφορές τους, αντί λοιπόν αυτή η ένωση να γίνει με τον σωστό τρόπο, όλα τα μέλη τώρα είναι ισάξια και δεν μπορεί να ληφθεί καμία απόφαση χωρίς ομοφωνία. Αυτό κάνει την Ευρώπη ακόμη και σε καίρια ζητήματα δυσκίνητη. Κάποιος σηκώνει το χέρι, η Μάλτα για παράδειγμα, λέει "διαφωνώ" και όλα παγώνουν. Θεωρώ ότι αν ο Μακρόν καταφέρει να κάνει κάποια ενοποιητική κίνηση, μια προσπάθεια έστω μέσω οικονομίας και μέσω στρατιωτικής ενοποίησης, θα ξεκολλήσουμε κάπως... γιατί η Ευρώπη δεν είναι η δύναμη, είναι κι αυτό που θεωρούν οι άλλοι ως δύναμη. Λέω καμιά φορά ότι δεν ξέρουμε τι έχουμε ως προνόμιο όντας Ευρωπαίοι, δεν το ξέρουμε, ούτε ξέρουμε αυτή τη στιγμή ότι είμαστε η γη του πόθου για ένα σωρό απ' έξω. Κάποιοι, βέβαια, ξέρουν τη δύναμη της Ευρώπης, πόσο πιο ισχυρή είναι, από αυτό που νομίζουμε εμείς οι Ευρωπαίοι. Κι αυτό το γνωρίζουν πριν από όλους οι Αμερικανοί».\nΟι μεγάλοι ηγέτες αλλάζουν τον κόσμο; «Ε, όχι... Κοιτάξτε, εγώ θυμάμαι κάτι που μου είχε πει μια μέρα ο Μιτεράν, δεν τον ήξερα ακόμα καθόλου, ήταν όταν έγινα πρύτανης της Ακαδημίας: "Εχω ανάγκη από διακόσιους ανθρώπους, οι οποίοι θα είναι οι καλύτεροι στον τομέα τους, για να μπορέσω να διοικήσω". Δεν είναι λοιπόν ότι μας λείπει ο ένας, ο μεγάλος ηγέτης. Είναι οι διακόσιοι που μας λείπουν. Και αυτό νομίζω ότι είναι θέμα παιδείας. Επίσης, το πρόβλημα αυτή τη στιγμή είναι ότι οι καλύτεροι αποφεύγουν να πάνε στην πολιτική, δεν πάνε να μπλεχτούν στην πολιτική».\nΓιατί; «Σήμερα στη Γαλλία λέμε ότι υπάρχουν δύο ειδών άνθρωποι. Αυτοί που δημιουργούν τα πράγματα και αυτοί που εμποδίζουν τα πράγματα να δημιουργηθούν. Δύο μεγάλες κατηγορίες. Οταν η δεύτερη κατηγορία γίνεται κυρίαρχη αυτό αποδεικνύει ότι είμαστε σε παρακμή. Εκεί φοβάμαι ότι βρισκόμαστε αυτή τη στιγμή. Σε αυτή την καμπή είμαστε. Και αυτό μου θυμίζει τον πέμπτο αιώνα. Τελειωμένος πάει ο Τιβέριος ως αυτοκράτωρ στην Αίγυπτο και δεν υπάρχει παρά μόνο ένας άνθρωπος που ξέρει να διαβάσει τα ιερογλυφικά. Επρεπε να περιμένουμε αιώνες και αιώνες απωλειών κ.τ.λ., την πέτρα της Ροζέτης, για να ξαναδιαβαστούν. Φοβάμαι ότι σε αυτά τα πράγματα η Ευρώπη χάνει πια πολύ έδαφος. Δηλαδή η Ευρώπη δεν χάνει έδαφος ως Γερμανία, Γαλλία, ως κράτη-μέλη, αλλά ως αναφορά του ουσιώδους. Η αναφορά του ουσιώδους αυτή τη στιγμή δεν υπάρχει. Κάποτε μου θύμωσαν οι γάλλοι συνάδελφοί σας γιατί είπα: "Τώρα πια δεν θα ερχόμουν στη Γαλλία για να σπουδάσω". Οταν εγώ πήγα στη Γαλλία, εκείνα τα χρόνια, η Γαλλία ήταν η πνευματική δύναμη. Τώρα φτάσαμε το γαλλικό πνεύμα να πέφτει, να καταρρέει, όπως καταρρέει το Bacalaureat».\nΕχετε δηλώσει: «Ο Θεός της Ελλάδας είναι μεγάλος, αλλά νομίζω ότι μας βαρέθηκε». Το πιστεύετε ακόμη; «Ο Θεός της Ελλάδας δεν βαρέθηκε την Ελλάδα. Iσως βαρέθηκε τους Eλληνες».\nΑλλο η Ελλάδα, άλλο οι Ελληνες; «Για τον Θεό, ναι».\nΠατρίδα τι είναι για εσάς; «Η συγκίνηση... Είναι ο τόπος, ο χώρος που μπορείς να συμπτύξεις όλες σου τις αναμνήσεις και τις συγκινήσεις. Γι' αυτό και δεν μπορώ να πω ότι η πατρίδα μου είναι μόνο η Ελλάδα. Πατρίδα μου είναι και η Γαλλία, γιατί έχω ένα σωρό αναμνήσεις και συγκινήσεις. Οπότε, για να το πω λίγο διαφορετικά, δεν δέχομαι το "πατρίδα" να είναι μόνο ο πατέρας. Είναι και η "μητρίδα" μας, και η μητέρα μας. Πατρίδα είναι το κοινό μας ενδιαφέρον! Το "εμείς". Και αυτό το "εμείς" δεν είναι ένα, είναι πολλά "εμείς". Δεν μπορείς να πεις "εμείς" μόνο για τους ανθρώπους που είναι συμπατριώτες σου. Λέμε "εμείς" για τους ανθρώπους του ίδιου επαγγέλματος. Λέμε "εμείς" για την ίδια συγκίνηση. Λέμε "εμείς" για μια ερωτική ιστορία, μολονότι η κάθε ερωτική ιστορία είναι τέσσερις. Μία που λέει ο ένας, μία που λέει ο άλλος, μία που λένε οι δυο τους και μία που λένε οι τρίτοι γι' αυτούς. Μιλάμε επομένως για το "εμείς" του καθενός. Aλλοι μιλάνε για το "εμείς" και αναφέρονται στο ένδοξο παρελθόν και άλλοι πάλι λένε "εμείς" και εννοούν το ελπιδοφόρο μέλλον...».\nΣας ευχαριστώ. «Κι εγώ σας ευχαριστώ!».\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 3:33 π.μ. Δεν υπάρχουν σχόλια:\nΝα αλλάξουμε τα διλήμματα στην Αυτοδιοίκηση\nΖητούμενο δεν πρέπει να είναι η δημιουργία περισσοτέρων υποψήφιων δημάρχων, αλλά η αλλαγή σχέσης μεταξύ επικεφαλής και μελών της παράταξης. Αυτό που θα πρέπει να κάνουμε -έναντι του συγκεντρωτισμού- είναι να ενισχύσουμε τη δύναμη του δημοτικού συμβουλίου έναντι του δημάρχου.\nΓράφει ο Στέφανος Παραστατίδης, http://www.protagon.gr/\nΗ εισήγηση της κυβέρνησης περί καθιέρωσης της απλής αναλογικής στην Αυτοδιοίκηση επαναφέρει στο πολιτικό προσκήνιο την αντιπαράθεση μεταξύ αναλογικότητας της αντιπροσώπευσης και «κυβερνησιμότητας». Είναι, νομίζω, προφανές ότι η δημοκρατία -ως αξία- δεν μπαίνει στην ίδια ζυγαριά με τη δυνατότητα άσκησης χρηστής διοίκησης -αποτελεσματικότητα-, αλλά συνιστά απαρέγκλιτη προϋπόθεση για την καλύτερη δυνατή εφαρμογή της δεύτερης.\nΕντούτοις, η «κυβερνησιμότητα» είναι σαφώς απαραίτητη και για την ενδυνάμωση της ίδιας της δημοκρατίας. Τούτο απαιτεί να βρεθεί το καλύτερο δυνατό μείγμα μεταξύ των δύο, έτσι ώστε να διασφαλίζεται η δημοκρατία και να κυβερνάται ο τόπος διαμέσου των πολιτικών του δομών.\nΘα ήθελα, όμως, να φύγω από το παραπάνω στερεότυπο δίλημμα και να θέσω ένα ερώτημα: είναι η απλή αναλογική αυτή που -πέραν των δυσκολιών στο πεδίο εφαρμογής της στην Τοπική Αυτοδιοίκηση- θα ενισχύσει και θα θωρακίσει περισσότερο τη δημοκρατία;\nΕκτίμησή μου είναι πως η απλή αναλογική προσθέτει έκταση στη δημοκρατία αλλά της αφαιρεί βάθος. Ενισχύει τις προϋποθέσεις της καλύτερης αντιπροσώπευσης και των περισσότερων συνεργασιών όμως το κάνει με κάθετο τρόπο· έτσι, πολλαπλασιάζει τους «ομαδάρχες» που δύνανται να λειτουργούν μέσα από ιδιοτελείς διαπραγματεύσεις και υπόγειες συναλλαγές. Πρόκειται περί μίας κάθετης παρέμβασης που δεν αλλάζει τη δομή και κατ’ επέκταση την ποιότητα της δημοκρατίας· ευρισκόμενη σε αναντιστοιχία με τη νέα εποχή που διανύουμε και τον ανοιχτό διασυνδεδεμένο κόσμο στον οποίο ζούμε.\nΖητούμενο δεν πρέπει να είναι η δημιουργία περισσοτέρων υποψήφιων δημάρχων, αλλά η αλλαγή σχέσης μεταξύ επικεφαλής και μελών της παράταξης. Αυτό που θα πρέπει να κάνουμε ως προς τη διαδικασία και έναντι του συγκεντρωτισμού είναι να ενισχύσουμε τη δύναμη του δημοτικού συμβουλίου έναντι του δημάρχου. Αυτό που θα πρέπει να κάνουμε ως προς τον πολίτη, είναι να καταργήσουμε την έμμεση και πολλές φορές εκβιαστική ψήφο προς τον υποψήφιο δήμαρχο που δεν επιθυμούμε -διαμέσου του υποψήφιου δημοτικού του συμβούλου. Αλλωστε, σε όλους μας έχει συμβεί να ψηφίσουμε τον ακατάλληλο δήμαρχο που, όμως, έχει στον συνδυασμό του τον συγγενή μας ή τον άνθρωπο που μας εξυπηρέτησε και μας ζητεί το αντάλλαγμα σε ψήφο.\nΥπάρχει ένα εκλογικό αυτοδιοικητικό μοντέλο που μπορεί να δώσει ποιότητα και βάθος στη δημοκρατία;\nΒεβαίως. Και αφορά τον διαχωρισμό των ψηφοδελτίων των υποψηφίων συμβούλων και των δημάρχων. Με τούτη τη μέθοδο, έχουμε τη δυνατότητα να ψηφίζουμε ξεχωριστά τους συμβούλους που επιθυμούμε και θεωρούμε ικανούς ανεξαρτήτως παράταξης και βεβαίως αντίστοιχα τον δήμαρχο που θεωρούμε καταλληλότερο με μία πιο άμεση διαδικασία. Πέραν του μοντέλου, βρίσκουμε και το κατάλληλο εκείνο μείγμα που κάνει τη διαδικασία αντιπροσωπευτικότερη και αποτελεσματικότερη.\nΠοια τα οφέλη πέραν της εμβάθυνσης της δημοκρατίας; Αποκομματικοποιούμε την Αυτοδιοίκηση, αποδυναμώνουμε τη σχέση εξάρτησης μεταξύ του μέλους και του επικεφαλής και απεγκλωβίζουμε τον πολίτη από το πελατειακό πλαίσιο που ταλανίζει τη χώρα δίνοντάς του περισσότερες επιλογές.\nΕίναι δυνατή η εφαρμογή μίας τέτοιας τομής; Προφανώς, ναι. Χαρακτηριστικό το παράδειγμα της γερμανικής Τοπικής Αυτοδιοίκησης που λειτουργεί εδώ και πολλά χρόνια με αυτό μοντέλο θωρακίζοντας έτσι τη δημοκρατία και διασφαλίζοντας την αποτελεσματικότητα.\nΚαι φυσικά, δεν είναι το ζητούμενο να κάνουμε μια αντιγραφή. Αλλωστε, η κουλτούρα της συνεργασίας είναι βαθιά ριζωμένη στον γερμανικό λαό· αντιθέτως, εμείς βιώνουμε ακόμη μία διχαστική δημοκρατία χωρίς κοινό τόπο για τα πολιτικά δίπολα και μία πολιτική ασυνέχεια που αποτυπώνεται σε φαύλους κλειστούς πολιτικούς κύκλους εξαιτίας των αδύναμων θεσμών μας. Ούτε βεβαίως είναι η λύση να εκβιάσουμε συνεργασίες από τα πάνω διαμέσου εκλογικών μοντέλων· απαιτείται μία πιο σύνθετη και χρονοβόρα διαδικασία της οποίας ο εκλογικός νόμος θα αποτελεί το επιστέγασμα.\nΕν κατακλείδι, δεν αρκεί να βρούμε τη σωστή δοσολογία μείγματος· θα πρέπει να αλλάξουμε τα ίδια τα διλήμματα. Και αυτή είναι η ουσία αλλά και η δύναμη της πολιτικής.\n* Ο Στέφανος Παραστατίδης είναι γιατρός,\nμέλος της Εκτελεστικής Γραμματείας του Κινήματος Αλλαγής\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 11:06 μ.μ. Δεν υπάρχουν σχόλια:\nΠεριδίνηση στο Δήμο Κορινθίων, Και τώρα τι;\nΗ πόλις θα σε ακολουθεί.\nΣτους δρόμους θα γυρνάς τους ίδιους.\nΓια τα αλλού -μη ελπίζεις- δεν έχει πλοίο για σε, δεν έχει οδό.\nΚ.Π. Καβάφης Η Πόλις\nΕίναι γνωστή η κρίση που ξέσπασε στους κόλπους της δημοτικής αρχής και οδήγησε στην απώλεια της πλειοψηφίας στο Δημοτικό Συμβούλιο. Δεν ήταν έκπληξη αυτή η εξέλιξη για όσους γνώριζαν πρόσωπα και πράγματα αλλά και τις υπόγειες διεργασίες που συντελούνταν εδώ και καιρό.\nΜετά την ανεξαρτητοποίηση και παραίτηση από τις θέσεις ευθύνης, που κατείχαν, κορυφαίων θεσμικών στελεχών η εικόνα βαθμιαία αποκρυσταλλώνεται. Τριχοτόμηση της παράταξης της πλειοψηφίας, που εκφράζεται με τρεις υποψηφιότητες. Πράγμα που αν συνεχιστεί πιθανόν θα της στοιχίσει στις εκλογές.\nΔεν θα μας απασχολούσαν ιδιαίτερα όλα αυτά, αν δεν είχαν άμεση αντανάκλαση στις δραστηριότητες του δήμου:\nΕπιβράδυνση –επιεικώς- του δημοτικού έργου\nΕικόνες εγκατάλειψης σε πολλές περιοχές του δήμου\nΑδιαφορία για κρίσιμες πλευρές της καθημερινότητας\nΚαι μια αγχώδης προσπάθεια του Επικεφαλής της δημοτικής αρχής να μεταθέσει αλλού τις ευθύνες γι΄ αυτή την Καθίζηση.\nΗ Πόλη δεν μπορεί να ανεχθεί άλλο τις φιλοδοξίες εγκαθίδρυσης καθεστώτος «ενός ανδρός αρχή». Θα τολμούσαμε να πούμε ούτε και η δημοτική παράταξη «Πορεία Ευθύνης»… Αυτό το διαπιστώνει κανείς συζητώντας κατ΄ ιδίαν με στελέχη της, που δεν έχουν διαχωρίσει ακόμη τη θέση τους από τη δημοτική αρχή.\nΠροτάσεις άρσης του αδιεξόδου έχουν κατατεθεί και στις εσωτερικές συζητήσεις, εκφράζοντας την αγωνία και την υπευθυνότητα πολλών εκ των πρωταγωνιστών της παράταξης, που διοίκησε τον Δήμο για 12 χρόνια. Αλλά φαίνεται ολοκάθαρα πως έχουν απορριφθεί στην πράξη από τον Επικεφαλής, που πορεύεται έναν μοναχικό δρόμο.\nΣτις δημοκρατίες όμως δεν υπάρχουν αδιέξοδα, αυτό οφείλουν να το έχουν υπόψη τους οι πάντες.\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 1:52 π.μ. Δεν υπάρχουν σχόλια:\nΟσο περνάει ο χρόνος τόσο περισσότερο φθείρεται η κυβέρνηση και ενισχύεται η αντιπολίτευση. Η συγκυρία τους επόμενους μήνες προβλέπεται να είναι η καλύτερη δυνατή για τον κ. Τσίπρα. Ο πειρασμός για εκλογές το φθινόπωρο θα είναι μεγάλος.\nΓράφει ο Γιώργος Καρελιάς, http://www.protagon.gr\n(Το σκίτσο είναι του Ανδρέα Πετρουλάκη από την ΚΑΘΗΜΕΡΙΝΗ)\nΟ Ταγίπ Ερντογάν επέσπευσε τις εκλογές κατά ενάμιση χρόνο. Γιατί ο Αλέξης Τσίπρας να μην κάνει το ίδιο, αφού το φθινόπωρο του 2018 θα έχει συμπληρώσει σχεδόν μια τετραετία στην εξουσία και είναι αμφίβολο αν θα βρει πιο ευνοϊκή συγκυρία;\nΓια να απαντήσουμε στο ερώτημα, πρέπει να λάβουμε υπόψη μας ορισμένα δεδομένα και μερικές παραμέτρους, που συνθέτουν το πρόβλημα. Εχουμε και λέμε:\nΠρώτον, ένας πρωθυπουργός και μια κυβέρνηση κάνουν πρόωρες εκλογές, όταν γνωρίζουν ή πιθανολογούν βασίμως ότι μπορούν να τις κερδίσουν. Είναι η περίπτωση Ερντογάν. Διαφορετικά, παραμένουν στη θέση τους έως το έσχατο συνταγματικό όριο, δηλαδή έως τον Οκτώβριο του 2019. Είναι η περίπτωση Τσίπρα;\nΔεύτερον, η απάντηση στο τελευταίο ερώτημα είναι «και ναι και όχι». Με βάση τα σημερινά δεδομένα και τους υπολογισμούς που γίνονται, ο κ. Τσίπρας και ο ΣΥΡΙΖΑ δεν μπορούν να κερδίσουν στις επικείμενες εκλογές ή, για να είμαστε απολύτως ακριβείς, αυτό είναι πολύ δύσκολο. Επομένως, δεν έχουν κανένα λόγο να τις επισπεύσουν, σύμφωνα με τον «κανόνα» που παραθέσαμε.\nΤρίτον, όπως όλοι οι κανόνες, έχει και αυτός τις εξαιρέσεις του. Ποια μπορεί να είναι εν προκειμένω η εξαίρεση και γιατί; Πρόωρες εκλογές μπορεί να γίνουν όχι γιατί ο κ. Τσίπρας βλέπει ότι μπορεί να τις κερδίσει, αλλά για να εκμεταλλευθεί την ευνοϊκή συγκυρία και να αποτρέψει ενδεχόμενη μεγαλύτερη νίκη του αντιπάλου του στο μέλλον, γεγονός που θα αποδυνάμωνε τις δικές του επιδιώξεις.\nΠοια είναι η βασική επιδίωξή του; Είναι μία, με δύο εμφανώς αλληλένδετες —αλλά όχι και ταυτιζόμενες— πλευρές. Πρώτα να αποτρέψει την αυτοδυναμία της ΝΔ. Και μετά να παραμείνει ο ΣΥΡΙΖΑ ηγεμονική δύναμη στην αντιπολίτευση. Το πρώτο δεν χρειάζεται επεξήγηση. Το δεύτερο σημαίνει να έχει ο ΣΥΡΙΖΑ υπερδιπλάσια ή και τριπλάσια εκλογική δύναμη από το Κίνημα Αλλαγής, ώστε να παγιωθεί ως το μεγάλο, το κυρίαρχο, κόμμα στον χώρο της ευρύτερης Κεντροαριστεράς. Και αυτό μπορεί να το πετύχει ευκολότερα σ’ αυτήν τη συγκυρία, όπως δείχνουν τα ευρήματα των δημοσκοπήσεων.\nΟμως, γιατί είναι ευνοϊκή η συγκυρία των επόμενων μηνών για την επίτευξη των στόχων του κ. Τσίπρα και του ΣΥΡΙΖΑ, πάντα στο πλαίσιο που προσδιορίσαμε; Για τέσσερις λόγους:\n1. Οι πολιτικοοικονομικές εξελίξεις είναι οι καλύτερες από τις εκλογές του 2015 μέχρι σήμερα. Στις 19 Αυγούστου, λίγες μέρες μετά τα παραδοσιακά πανηγύρια του Δεκαπενταύγουστου, θα στηθεί το κυβερνητικό γλέντι με βασικό άσμα «εμείς σας βγάλαμε από τα Μνημόνια».\n2. Δεν υπάρχει καμιά πιθανότητα αυτή η έξοδος να σκιαστεί από ενδεχόμενη παράταση του σημερινού Προγράμματος, δεν το θέλει καμιά ευρωπαϊκή κυβέρνηση (εδώ). Ολοι θέλουν να ξεμπερδεύουν με το ελληνικό ζήτημα ως ένα είδος success story.\n3. Ολοι οι ξένοι δανειστές, παρά τις αποχρώσεις, υποστηρίζουν τη σημερινή κυβέρνηση, η οποία αποδείχτηκε η καλύτερη στην εφαρμογή των δεσμεύσεων που απαιτούσαν.Γι’ αυτό δεν θα έχουμε επανάληψη του 2014, όταν ουσιαστικά τράβηξαν το χαλί από την κυβέρνηση Σαμαρά, βλέποντας ότι τότε έρχονταν υποχρεωτικά εκλογές, τις οποίες θα έχανε.\n4. Αν δεν συμβεί κάτι εντελώς απρόβλεπτο, η πρώτη μεταμνημονιακή περίοδος προβλέπεται ομαλή. Ηδη η Λαγκάρντ μίλησε για την ευνοϊκή αντιμετώπιση της Ελλάδα από τις διεθνείς αγορές (εδώ). Μάλιστα, αν εν τω μεταξύ επιτευχθεί κάποια ευνοϊκή ρύθμιση του χρέους, όπως ζητεί το ΔΝΤ από τους Ευρωπαίους, τότε το επιτόκιο δανεισμού της Ελλάδας μπορεί να διαμορφωθεί σε ανεκτά έως πολύ καλά επίπεδα.\nΑρκούν αυτά για να πούμε ότι η συγκυρία είναι ευνοϊκή για την πρόωρη προσφυγή σε εκλογές; Οχι, διότι αυτά δεν επηρεάζουν άμεσα την «τσέπη» του εκλογικού σώματος. Όμως, τέτοια μέτρα μπορεί να βρεθούν και να εφαρμοστούν ή απλώς να εξαγγελθούν. Ηδη ορισμένα έχουν μπει σε εφαρμογή: προσλήψεις, ανανεώσεις συμβάσεων, άλλες διευθετήσεις (ιδού ένα παράδειγμα). Κι έτσι μπορεί και η «τσέπη» και οι προσδοκίες να τονωθούν.\nΣυνοψίζουμε: αυτό που φαίνεται αυτή τη στιγμή είναι ότι ο κ. Τσίπρας δεν σκέφτεται εκλογές εντός του 2018. Το λέει κατηγορηματικά σε όλες τους συνομιλητές του. Ομως, οι διαβεβαιώσεις αυτές έχουν όση αξία είχαν και το καλοκαίρι του 2015, που είπε σε πολιτικούς αρχηγούς ότι δεν θα έκανε εκλογές. Τους παραμύθιασε και τις έκανε στις 20 Σεπτεμβρίου.\nΣήμερα δεν μπορεί να συμβεί το ίδιο, όλοι είναι υποψιασμένοι. Αλλά δεν είναι βέβαιο ότι θέλουν και όλοι τις πρόωρες εκλογές. Σίγουρα δεν έχει λόγο να τις θέλει το Κίνημα Αλλαγής, καθώς χρειάζεται χρόνο για να ξεκαθαρίσει τα εσωτερικά του και να προετοιμαστεί. Η ΝΔ θα είναι πιθανότατα πρώτο κόμμα, αλλά δεν είναι καθόλου βέβαιο ότι θα ισχύσει αυτό που λέει ή προσδοκά η ηγεσία της για «συντριβή» του ΣΥΡΙΖΑ . Οι τελευταίες δημοσκοπήσεις, ακόμα και οι πιο «φιλικές» προς τη ΝΔ, δεν δείχνουν αυτοδυναμία. Aν επαληθευτούν, ο κ. Τσίπρας θα επιτύχει τη βασική του επιδίωξη. Και μπορεί να την επιτύχει ευκολότερα σε λίγους μήνες παρά του χρόνου.\nΕν κατακλείδι: όσο (θα) περνάει ο καιρός, τόσο θα φθείρεται η κυβέρνηση και θα ενισχύεται η αντιπολίτευση. Ετσι συμβαίνει συνήθως. Ο κ. Τσίπρας και ο συν αυτώ το γνωρίζουν καλά. Αν η ευνοϊκή συγκυρία δεν χαλάσει μέσα στο καλοκαίρι, ο φθινοπωρινός εκλογικός πειρασμός θα είναι μεγάλος.\nΔηλαδή, να κάνουν αυτό που είχε πει ο Οσκαρ Ουάϊλντ (αυτός εννοώντας κάτι άλλο, ασφαλώς): «Ο καλύτερος τρόπος να αντισταθείς σε έναν πειρασμό είναι να υποκύψεις σ’ αυτόν»!\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 1:35 μ.μ. Δεν υπάρχουν σχόλια:\nΔιόνυσος, δυστοκία στην αντιπολίτευση για τις δημοτικές εκλογές…\nΠαρότι απέχουμε σχεδόν 1 χρόνο από τις δημοτικές εκλογές, οι σχετικές ζυμώσεις στον Διόνυσο –όπως και σε πολλές άλλες πόλεις της χώρας- έχουν ξεκινήσει. Ήδη, έχουν κάνει δημόσια την εμφάνιση τους 2 νέες δημοτικές πρωτοβουλίες πέραν των γνωστών παρατάξεων που εκπροσωπούνται στο Δημοτικό Συμβούλιο.\nΠαρατηρείται ωστόσο μεγάλη δυστοκία σε αυτές τις εν εξελίξει διαδικασίες. Τόσο ως προς τον υποψήφιο Δήμαρχο που θα στηρίξουν όλες αυτές οι Δημοτικές Κινήσεις, όσο και στο άνοιγμα τους στην τοπική κοινωνία. Μόνο κάποιες ανακοινώσεις προθέσεων, θέσεων και ελάχιστων υποστηρικτών. Θα έχει μεγάλο ενδιαφέρον να δούμε τη συνέχεια αλλά και πιθανές συμμαχίες που θα προκύψουν.\nΗ δυστοκία αυτή αντανακλά εσωτερικές δυσκολίες κι αμφισβητήσεις, που υποβόσκουν εδώ και καιρό. Είναι χαρακτηριστική η εσωτερική αμφισβήτηση που εκδηλώνεται για την ηγεσία μιας τουλάχιστον από τις υπάρχουσες παρατάξεις. Είναι, επίσης, ενδεικτική, η διατυπωμένη πρόθεση της ηγεσίας άλλης να μην συνεχίσει την ενασχόληση της με τα κοινά, ευθύς μόλις ολοκληρωθεί η τρέχουσα θητεία της. Αλλά και η αδυναμία μιας πρωτοεμφανιζόμενης Κίνησης να παρουσιάσει σε δημόσια εκδήλωση την ταυτότητα της και τον επικεφαλής της, παρότι την είχε προαναγγείλει εδώ και μήνες.\nΈνα είναι βέβαιο, όπως λένε έγκυροι παρατηρητές των τοπικών δρώμενων: δεν πρόκειται να πλήξουμε τους επόμενους μήνες…\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 2:57 π.μ. Δεν υπάρχουν σχόλια:\nΤου Γιώργου Καρελιά, http://www.protagon.gr/\nΜπορεί στη συμμαχία Τσίπρα-Καμμένου να ακούγονται κάπου κάπου τριγμοί, αλλά δεν θα σπάσει. Διότι, διαφορετικά, θα χαθεί η εξουσία και τον Καμμένο θα τον φάει το μαύρο σκοτάδι...\nΟ Αλέξης Τσίπρας και ο Πάνος Καμμένος ξεπέρασαν τα τρία χρόνια στην κυβέρνηση και η αντιπολίτευση ονειρεύεται «ρήξη» μεταξύ τους, που θα ρίξει (και) την κυβέρνηση. Είναι το άκρον άωτον της αντιπολιτευτική αφέλειας.\nΗ αφέλεια αυτή υπάρχει από την πρώτη στιγμή της συγκρότησης αυτής της κυβέρνησης, καθώς η αντιπολίτευση-και ειδικά η ΝΔ-είχε επενδύσει στη θεωρία της «αριστερής παρένθεσης». Ακόμα και όταν αυτή διαψεύστηκε με τις δεύτερες εκλογές του Σεπτεμβρίου του 2015, ορισμένοι δεν μπορούσαν να το χωνέψουν. Και πίστευαν ότι, είτε ο Τσίπρας θα τα σπάσει με τους δανειστές και θα κάνει «ηρωϊκή έξοδο», είτε κάποια στιγμή θα τα σπάσει με τον Καμμένο.\nΘυμάμαι ακόμα με πόση αφέλεια η ηγεσία της ΝΔ είχε επενδύσει στη «σύγκρουση» Τσίπρα-δανειστών και στην «απόδραση» Τσίπρα (εδώ και εδώ), όταν όλοι οι στοιχειωδώς πληροφορημένοι γνώριζαν ότι τέτοιο θέμα δεν υπήρξε ποτέ μετά το καλοκαίρι του 2015 (επί της ουσίας ούτε και τότε, αλλά αυτό ας το αφήσουμε).\nΑφού πέρασε αυτή η φάση και όλοι συνειδητοποίησαν το προφανές (εδώ), άρχισε να καλλιεργείται η θεωρία ότι θα τα σπάσουν Τσίπρας και Καμμένος, ΣΥΡΙΖΑ και ΑΝΕΛ.\nΕσχάτως αυτή η θεωρία φούντωσε εξαιτίας διαφόρων γεγονότων: την σύλληψη των τριών στρατιωτικών στον Εβρο («ομηρία», κατά Καμμένο), την τοποθέτηση Κουβέλη στο υπουργείο Αμυνας ως «αντίβαρο» στον Καμμένο κ.α\nΕίναι τέτοια ή ένταση της φημολογίας που δύο εφημερίδες της αντιπολίτευσης προανήγγειλαν ότι Τσίπρας-Καμμένος …πιάστηκαν μαλλί με μαλλί και ότι ο Καμμένος όπου να ΄ναι φεύγει από την κυβέρνηση (εδώ και εδώ). Λίγη ώρα αργότερα ο Καμμένος βγήκε και είπε το αναμενόμενο: ότι θα πάει έως το τέλος με τον Τσίπρα (εδώ).\nΚαι λοιπόν; Είναι όλα καλά στις σχέσεις των δύο; Όχι, δεν είναι. Και τριβές υπάρχουν και καθημερινό μπουνοκλοτσίδι μεταξύ ΣΥΡΙΖΑίων και ΑΝΕΛιτών. Ορισμένοι ΣΥΡΙΖΑίοι θα ήθελαν να απαλλαγούν από τους «Καμμένους». Αλλά και οι ίδιοι γνωρίζουν ότι δεν γίνεται. Γιατί; Το έχει εξηγήσει άριστα εδώ και ένα χρόνο ο σημερινός επικεφαλής του Γραφείου Τύπου του Μεγάρου Μαξίμου (εδώ).\nΥπάρχει και η θεωρία ότι αυτή η σχέση θα σπάσει οριστικά όταν έρθει στη Βουλή η συμφωνία για λύση στο Μακεδονικό. Ούτε αυτή θεωρία πατάει καλά στα πόδια της. Γα τους εξής λόγους:\nΠρώτον, πρέπει να επιτευχθεί συμφωνία. Αφήστε να το δούμε.\nΔεύτερον, αν επιτευχθεί και την ψηφίσουν και άλλα κόμματα (δεν αποκλείεται καθόλου…), μπορεί να την ψηφίσει και ο Καμμένος, σε μια επίδειξη «εθνικής υπευθυνότητας» και ως αντίβαρο στην «ανευθυνότητα» όσων δεν την ψηφίσουν(πχ. η ΝΔ). Θυμάστε πώς ο Καμμένος ψήφισε το Μνημόνιο ενώ ήταν έτοιμος να κάνει… χαρακίρι; (εδώ).\nΤρίτον, ακόμα κι αν ο Καμμένος την καταψηφίσει (αφήστε να το δούμε…) και αφήσει το υπουργείο (αφήστε να το δούμε…), δεν θα ρίξει την κυβέρνηση. Θα της δίνει ψήφο ανοχής.\nΤι σημαίνουν όλα αυτά; Οτι στη συμμαχία Τσίπρα – Καμμένου μπορεί κάπου-κάπου να ακούγονται τριγμοί, αλλά δεν θα σπάσει. Διότι, διαφορετικά, θα πουν «αντίο» στην εξουσία και ό,τι αυτή τους αποφέρει, ο δε Καμμένος θα πάει για (πολιτικές) βρούβες. Θα τον φάει το μαύρο (πολιτικό) σκοτάδι.\nΜπορεί κάποιοι στην αντιπολίτευση να ήταν (ή, να εξακολουθούν να είναι) αφελείς, αλλά ο Πάνος του Πενταγώνου δεν είναι καθόλου. Είναι στυγνός υπολογιστής. Και μαζί με τον Τσίπρα γνωρίζουν καλά την αξία της παροιμίας «βάστα με να σε βαστώ ν’ ανεβούμε το βουνό».\nYΓ: Και μέσα σε όλα αυτά περνάει σχεδόν στο ντούκου μια αθώωση του Καμμένου (εδώ). Ετσι, μετά την αθώωση και του Αμβρόσιου (εδώ), κάθε πολίτης μπορεί να λέει ανεμπόδιστα «φτύστε τους» και «λιντσάρετέ τους». Ή όχι;\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 12:34 π.μ. Δεν υπάρχουν σχόλια:\nΣτ. Ράμφος, Η Ελλάδα είναι συντηρητική μέχρι το μεδούλι\nΝα βάλουμε τέλος στο πανάρχαιο ελληνικό μειονέκτημα της αυτάρκειας\nΣχολιάζοντας τα αποτελέσματα της 3ης πανελλαδικής δημοσκοπικής έρευνας της διαΝΕΟσις, που παρουσίασε ο διευθύνων σύμβουλος της MRB Consulting, Δημήτρης Μαύρος, και ερωτηθείς από τον editorial director της διαΝΕΟσις, Θοδωρή Γεωργακόπουλο, τι θα έλεγε στην ελίτ της Ελλάδας, αν είχε όλους τους εκπροσώπους της σε ένα δωμάτιο, ο κ. Ράμφος απάντησε: «Θα τους έλεγα να αισθανθούν, να νιώσουν την αυτάρκειά τους. Γιατί η αυτάρκεια είναι κάτι που μας επηρεάζει όχι απλά στο ότι δεν συνεργαζόμαστε, αλλά και στο ότι δεν ακούμε τι λένε οι άλλοι. Είναι σοβαρό ελληνικό πρόβλημα η αυτάρκειά μας...\nΣε μια προηγμένη χώρα, οτιδήποτε λέγεται συζητιέται, εδώ οτιδήποτε λέγεται έχει εχθρούς και φίλους και τελειώνει. Η αυτάρκεια, ως πανάρχαιο ελληνικό μειονέκτημα, γεννιέται μέσα στις θωπείες και τα αγκαλιάσματα της οικογενείας, μας ανατρέφει σε κλειστό κύκλο συναισθημάτων ως μοναδικότητες και δημιουργεί ανθρώπους που είναι ανίκανοι να συνεργαστούν. Πρέπει να συνεργαστούμε. Δεν μπορούμε να ζούμε μισούμενοι. Αυτό είναι η σίγουρη συνταγή καταστροφής».\nΠαίρνουμε εαυτό από τον εχθρό\nΠρόσθεσε ότι ενώ ο πυρήνας του ελληνικού προβλήματος είναι συναισθηματικός, ωστόσο στην Ελλάδα εξακολουθούμε να ασχολούμαστε με τις απόψεις και όχι με τα συναισθήματα. «Η Ελλάδα έχει έναν τρόπο σκέψης και αισθήματος που είναι κυριαρχικά παραδοσιακός. Είναι μέχρι το μεδούλι συντηρητική χώρα και δεν βρίσκει συντελεστές ασφαλείας ισχυρότερους από εκείνους που προσφέρει η παράδοση. Αυτό το "παιδί" γεννήθηκε με τρομερές απωθήσεις, ώστε να απωθεί επιθυμίες και να έχει ανάγκη από προστασία και επομένως ποτέ δεν είχε φτερά. Δεν είναι τυχαίο που στην Ελλάδα έχουμε μια κουλτούρα που διώχνει τους νέους και θέλει να μοιάζει ο νεώτερος με τον παλαιότερο. Μιλάμε για μια χώρα με σοβαρά προβλήματα αρχαϊσμού» υπογράμμισε.\nΟ ίδιος επισήμανε ότι η συγκεκριμένη στάση ζωής επιτρέπει στις κάθε φορά ανερχόμενες πολιτικές δυνάμεις να υφαρπάζουν και να αξιοποιούν διάφορες ψευδαισθήσεις και στο τέλμα που δημιουργείται ο μεγαλύτερος εχθρός και αντίπαλος είναι ο εκσυγχρονισμός, η εμπιστοσύνη στη λογική. Κατά τον κ. Ράμφο, τα πιο σημαντικά στοιχεία της έρευνας της διαΝΕΟσις (σ.σ.: η οποία θα παρουσιαστεί εντός της άνοιξης) σχετίζονται με τις αντιφάσεις της: για παράδειγμα, 67% των ερωτηθέντων είναι υπέρ της ΕΕ, αλλά μόνο το 26% αναγνωρίζει οφέλη από τη συμμετοχή σε αυτή και το 58% κάνει λόγο για βλάβη.\nΜε βάση στοιχεία της έρευνας, που παρουσίασε νωρίτερα ο κ. Μαύρος, οι ερωτηθέντες θεωρούν -μεταξύ άλλων- ότι ο ιδανικός Έλληνας ηγέτης θα έμοιαζε με τον Βλαντιμίρ Πούτιν (30%), ο οποίος ακολουθείται κατά σειρά από την Άγγελα Μέρκελ (14,2%) και τον Εμανουέλ Μακρόν (12,8%). Η έρευνα δείχνει ακόμη ότι οι Έλληνες θεωρούν καλούς τους Ρώσους (66,9%) και τους Αμερικανούς (43,6%), ότι πιστεύουν στην πλειονότητά τους στον Θεό και ότι εκκλησιάζονται τουλάχιστον μια φορά τον μήνα (47%).\nΠηγή: www. iefimerida.gr\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 1:59 π.μ. Δεν υπάρχουν σχόλια:\nΡωγμές στην «παντοδυναμία» του κυβερνητικού συστήματος ΣΥΡΙΖΑΝΕΛ...\nΗ εβδομάδα που πέρασε αλλάζει τα δεδομένα. Η σύγκρουση Ντράγκι - Τσακαλώτου στο Eurogroup, η επικράτηση της αντιπολίτευσης στη Βουλή και η αινιγματική δήλωση Σεντένο για την επόμενη κυβέρνηση αποκαλύπτουν τις ρωγμές στην «παντοδυναμία» του κυβερνητικού συστήματος.\nΤου Αλέκου Παπαναστασίου, http://www.protagon.gr/\nΛένε ότι αυτή η κυβέρνηση μπορεί να κάνει τα πάντα για μια στιγμή δημοφιλίας, ακόμη και δημοψήφισμα. Η αλήθεια είναι όμως ότι τον Δεκέμβριο, όταν έκλεινε σε τεχνικό επίπεδο η τρίτη αξιολόγηση στο Hilton, κάποιοι είχαν πειστεί ότι επιστρέφουμε στην κανονικότητα και ότι το Μαξίμου άφηνε πίσω τις παλιές του συνήθειες.\nΗ αυγή του νέου έτους ήρθε να τους διαψεύσει σχεδόν δραματικά. Οι γεμάτες πλατείες με αφορμή το Σκοπιανό έστειλαν το μήνυμα στο Μαξίμου, αλλά κυρίως έξω, ότι ο Πρωθυπουργός ίσως να μην είναι ο «θαυματοποιός» που νόμιζαν. De facto το πολιτικό του κεφάλαιο είχε δεχτεί πλήγμα και το μάρκετινγκ προς τα έξω ότι «κρατάω τον πληθυσμό σε ηρεμία και τα περνάω όλα» υπέστη ρωγμές (αν όχι ρήγμα).\nΗ αντίδραση από το Μαξίμου, ώρες μετά, αντανακλούσε με τον πλέον ξεκάθαρο τρόπο τον κλονισμό και την έλλειψη ψυχραιμίας που έφεραν αυτές οι διαπιστώσεις. Με αρχή τις μεγαλοστομίες για το «μεγαλύτερο σκάνδαλο από συστάσεως ελληνικού κράτους» οι λάθος χειρισμοί οδήγησαν στην ήττα της κυβέρνησης κατά την κοινοβουλευτική διαδικασία για τη Novartis αυτή την εβδομάδα στην οποία νίκησε κατά κράτος η αντιπολίτευση για πρώτη φορά από τον Ιανουάριο του 2015.\nΗταν η απόπειρα να αλλάξει το κεντρικό αφήγημα καθώς ο Ευκλείδης Τσακαλώτος είχε ενημερώσει το Μαξίμου ότι το ροζ συννεφάκι της εξόδου από το Μνημόνιο θα συνοδεύεται από σκληρούς όρους επιτήρησης που θα μοιάζουν πολύ με μνημόνιο. Η απόπειρα όμως έγινε με έναν τρόπο που γύρισε μπούμερανγκ. Κάπως έτσι και τα δύο αφηγήματα —καθαρή έξοδος και διεφθαρμένο παλιό σύστημα— αιωρούνται αυτή τη στιγμή στο κενό.\nΤο αφήγημα και ο κίνδυνος\nΤο πρώτο, η οικονομία, είναι αυτό που έχει την κρίσιμη σημασία: διότι υπάρχει ο κίνδυνος η κυβέρνηση να χύσει την καρδάρα με το γάλα —που δεν την γέμισε η ίδια αλλά οι εξουθενωμένοι φορολογούμενοι με τις θυσίες τους— για να παίξει το πολιτικό παιχνίδι της υποτιθέμενης καθαρής εξόδου.\nΕκεί εδράζεται η σύγκρουση Ντράγκι – Στουρνάρα με Τσίπρα – Τσακαλώτο. Παρά τις απανωτές αναβαθμίσεις των τελευταίων εβδομάδων τα ομόλογα της χώρας παραμένουν βαθιά μέσα στον κάδο του junk και χρειάζονται άλλες πέντε ή έξι αναβαθμίσεις για να ανέλθουν στο επίπεδο της λεγόμενης επενδυσιμότητας (investment grade). Αυτό είναι αδύνατο να συμβεί μέχρι τον Αύγουστο που ολοκληρώνεται το Μνημόνιο.\nΑς δούμε με απλά λόγια την ουσία των αντιρρήσεων στη στρατηγική της κυβέρνησης περί καθαρής εξόδου. Η πλευρά Ντράγκι – Στουρνάρα αλλά και κορυφαίων τραπεζιτών στην Αθήνα επισημαίνει ότι ακόμη κι αν συγκεντρωθεί το λεγόμενο δημοσιονομικό μαξιλάρι η κυβέρνηση θα πρέπει να ζητήσει και την προληπτική γραμμή στήριξης τώρα που τα ευρωπαϊκά κοινοβούλια είναι, κατά το κοινώς λεγόμενο, «ζεστά».\nΓιατί αυτό; Διότι κοιτούν και πέρα από την ολοκλήρωση της θητείας της παρούσας κυβέρνησης, το αργότερο τον Σεπτέμβριο του 2019. Οπως παρατηρούν πολλοί ξένοι αναλυτές έχουμε μπροστά μας εκλογές, ενδεχόμενο νέων εκλογών με απλή αναλογική και εκλογή Προέδρου της Δημοκρατίας το 2020. Το δημοσιονομικό μαξιλάρι που εξυπηρετεί πολιτικά το αφήγημα της κυβέρνησης περί καθαρής εξόδου είναι συγκριτικά πανάκριβο (την Παρασκευή η απόδοση του δεκαετούς, παρά την αναβάθμιση από τη Moody’s, ήταν στο 4,4%) σε σύγκριση με τα χρήματα που δανειζόμαστε από τον ESM με επιτόκιο περί το 1% και θα μπορούσαν να συμπεριληφθούν στην προληπτική γραμμή. «Θα μας στοιχίσει ο κούκος αηδόνι και θα μπούμε σε κίνδυνο για πολιτικάντικους λόγους» εξηγούσε την Παρασκευή κορυφαίος τραπεζίτης.\nΑυτό που εννοεί ο πολύπειρος παράγοντας της οικονομίας είναι ότι η κυβέρνηση, για να πουλήσει το αφήγημα ότι βγαίνουμε από το μνημόνιο και να μην υπογράψει την προληπτική γραμμή που κάποιοι θα πουν ότι μοιάζει με μνημόνιο (και την είχαν δεχτεί και οι τρισκατάρατοι Σαμαροβενιζέλοι) επιλέγει πάλι την στιγμιαία δημοφιλία αδιαφορώντας για τον μεσοπρόθεσμο κίνδυνο για τη χώρα. Διότι όταν σβήσουν τα πυροτεχνήματα της εξόδου -υποτίθεται- από το μνημόνιο τον Αύγουστο θα αρχίσουν οι κίνδυνοι. Και τα κοινοβούλια δεν θα είναι πια ζεστά, θα είναι κρύα, για να μην πούμε παγωμένα.\n«Δεν χρειάζεται να έρθει η τρόικα για να σταλεί ένα ανησυχητικό μήνυμα στις αγορές. Αρκεί μία έκθεση του ΔΝΤ» συνεχίζει ο ίδιος. Φτάνει να βγει αυτή η ετήσια, η καθιερωμένη (με βάση το άρθρο 4) και να επισημαίνει ρίσκα και κινδύνους. Σε αυτή την περίπτωση οι αποδόσεις των ελληνικών ομολόγων θα αρχίσουν και πάλι να ανεβαίνουν. Και τότε δεν θα υπάρχουν ούτε κοινοβούλια ούτε τίποτα και το μαξιλάρι «οι αγορές μπορούν να σου το φάνε πανεύκολα και αν δεν υπάρχουν δικλείδες ασφαλείας». Σε αυτή την περίπτωση η Ελλάδα μπορεί να βρεθεί σε μια κατάσταση παρόμοια με το 2010. Στο κενό: να παρακαλάει για μνημόνιο.\nΑυτό φυσικά ουδόλως δείχνει να απασχολεί το Μαξίμου διότι αν συμβεί —όλοι το απεύχονται βεβαίως— θα σκάσει στα χέρια των επόμενων και έτσι πολύ άνετα ο ΣΥΡΙΖΑ θα μπορεί να υποστηρίζει ότι «εμείς σας βγάλαμε από τα μνημόνια και αυτοί οι κακοί, οι παλιοί, σας ξαναβάζουν». Δεν απασχολεί μεν το Μαξίμου αλλά φαίνεται να απασχολεί τον Τσακαλώτο —όσο κι αν δεν το λέει δημόσια— και μαζί με τον Τσακαλώτο τον Χουλιαράκη που δείχνουν, σε ιδιωτικές συνομιλίες με παράγοντες που παίζουν ρόλο, την αγωνία τους και την ευθύνη που έχουν για τις αποφάσεις που θα ληφθούν.\nΟ Ντράγκι, μέσα στο Eurogroup, αναφέρθηκε εμμέσως πλην σαφώς στο πρόβλημα αυτό. Είπε δηλαδή ότι η απόδοση του νέου επταετούς ομολόγου που εκδόθηκε με επιτόκιο 3,5% λόγω των συνθηκών της αγοράς άρχισε να αυξάνεται αντί να μειώνεται. Το πιο ανησυχητικό – και αυτό προκάλεσε την παρέμβαση Ντράγκι – είναι πως οι επιδόσεις των ελληνικών ομολόγων αποκλίνουν δραματικά από αυτές των ευρωπαϊκών, τόσο του κέντρου (Γερμανία, Ολλανδία), όσο και της περιφέρειας (πχ. Πορτογαλίας) – δεν είναι δηλαδή η κρίση της Wall Street το πρόβλημα. Η επισήμανση Ντράγκι αφορά και τους χειρισμούς (κυρίως αυτούς), ας τους πούμε «τεχνικούς», στην πορεία απόκτησης πρόσβασης στις αγορές. Αυτή ακριβώς η ένσταση που θέτει εν αμφιβόλω το όλο εγχείρημα της καθαρής εξόδου προκάλεσε την αντίδραση Τσακαλώτου.\nΟ Σεντένο και ο Ντάισελμπλουμ\nΚάπου εκεί ήρθε για να προκαλέσει ιδιαίτερη αίσθηση η αινιγματική αλλά τελικά σαφής επισήμανση του προέδρου του Eurogroup Μάριο Σεντένο σε συνέντευξη που παραχώρησε την Παρασκευή στο Euronews.\n«Μπορεί να βγει η Ελλάδα από το πρόγραμμα βοήθειας μέχρι το καλοκαίρι;» ρώτησε το Euronews. «Είναι ένα στοίχημα, το οποίο αισθανόμαστε ότι θα επιτύχει. Είμαστε αισιόδοξοι. Το σημαντικότερο αυτή τη στιγμή είναι να προσδώσουμε στην ελληνική κυβέρνηση, στις ελληνικές αρχές και στην κοινωνία, το αίσθημα της ιδιοκτησίας για το μέλλον τους. Αποδίδω μεγάλη σημασία σε αυτό το ζήτημα -καθώς κινούμαστε σε ένα μεταβατικό στάδιο ανάμεσα σε πολιτικούς και εκλογικούς κύκλους στην Ελλάδα. Είναι πολύ σημαντικό η επόμενη κυβέρνηση να διατηρήσει αυτή την αίσθηση της ιδιοκτησίας για όλη τη διαδικασία. Γιατί είναι μια πολύ δύσκολη διαδικασία» απάντησε ο Σεντένο.\nΤι εννοεί ο ποιητής; Το πολιτικό κεφάλαιο του Τσίπρα τελείωσε και το δώρο (π.χ. της εξόδου) θα δοθεί στον επόμενο όπως συνέβη το 2014 με το Σαμαρά; Είναι πολύ νωρίς για τέτοια συμπεράσματα (πολλοί υποστηρίζουν δε με ένταση το αντίθετο) αλλά η αλλαγή ύφους στα λόγια του Σεντένο σε σύγκριση με τον Ντάισελμπλουμ είναι εκκωφαντική. Για τον προηγούμενο δεν… υπήρχε καν επόμενη κυβέρνηση και όλοι θυμούνται ότι το φθινόπωρο κατά την επίσκεψη του στην Αθήνα παρενέβη στα εσωτερικά πολιτικά πράγματα ζητώντας οι εκλογές να μη γίνουν νωρίτερα από τον Σεπτέμβριο του 2019! Σε αντίθεση με τον Ντάισελμπλουμ, για τον Σεντένο… φαίνεται ότι υπάρχει και επόμενη κυβέρνηση, δηλαδή να μετράει και η περίοδος μετά το Σεπτέμβριο του 2019 ή τυχόν πρόωρες εκλογές.\nΠιο απλά, η περίοδος μετά τους πολιτικούς χειρισμούς και τις επιδιώξεις μιας ηγετικής ομάδας, ενός Πρωθυπουργού, ενός ή δύο πολιτικών κομμάτων. Σε αυτό το σημείο μοιάζει να συμφωνεί (με το δικό του τρόπο) με την γραμμή Ντράγκι – Στουρνάρα και την ανάγκη να θωρακιστεί ή χώρα έναντι μελλοντικών κινδύνων. Άλλωστε η κυβέρνηση, με τη σπασμωδική της αντίδραση μετά τα συλλαλητήρια και το κλίμα οξύτητας που δημιούργησε με αφορμή την υπόθεση Novartis, ξύπνησε το πιο επικίνδυνο θηρίο για την Ελλάδα στα μάτια των αγορών: τον λεγόμενο πολιτικό κίνδυνο ή αλλιώς country risk. Διότι οι σοβαροί επενδυτές (που χρόνια περιμένουμε) όταν βλέπουν τα κόμματα να σφάζονται και το πολιτικό κλίμα να θυμίζει Λατινική Αμερική δεν πρόκειται βέβαια να βάλουν τα λεφτά τους. Και την ατμόσφαιρα αυτή τη δημιούργησε κινητοποιώντας το μηχανισμό δράσης-αντίδρασης η στοχοποίηση δέκα πολιτικών αντιπάλων της κυβέρνησης ανάμεσα στους οποίους δύο Πρωθυπουργοί, ο διοικητής της Τραπέζης της Ελλάδος και ένας Επίτροπος της Ευρωπαΐκής Ένωσης.\nΤο επιχείρημα της κυβέρνησης και η κριτική\nΠοιο είναι όμως το επιχείρημα του Μαξίμου για την άρνηση της προληπτικής γραμμής και την επιμονή αποκλειστικά στο εγχείρημα της συγκέντρωσης του λεγόμενου δημοσιονομικού μαξιλαριού ακόμη και των διαθέσιμων μέσω repos που έχουν συγκεντρωθεί στην Τράπεζα της Ελλάδος; Ας το περιγράψουμε όσο πιο απλά γίνεται κι ας δούμε τις αδυναμίες του.\nΗ κυβέρνηση υποστηρίζει ότι το μαξιλάρι αποτελεί την εγγύηση φερεγγυότητας προς τις αγορές, ότι η αποδοχή από το Eurogroup είναι «ψήφος εμπιστοσύνης» και ότι η «προληπτική πιστωτική γραμμή» προσθέτει κόστος.\nΜε άλλα λόγια επικρατεί η άποψη ότι δεν υπάρχει λόγος να ζητήσουμε τη «γραμμή»: η συμμετοχή στην ποσοτική χαλάρωση θα είναι σύντομη, άρα ήσσονος σημασίας, τώρα που αυτή τελειώνει, το μαξιλάρι θα γίνει καταθέσεις στις τράπεζες ώστε να μην καταφύγουν αυτές στον ακριβό ELA. Επίσης προβάλλεται το επιχείρημα ότι με την καθαρή έξοδο ανακτάται ο έλεγχος του προϋπολογισμού και ότι καλού κακού έχουμε και τα repos (διαθέσιμα φορέων του δημοσίου, Ταμείων και ΟΤΑ) ως πρόσθετη ασφάλεια.\nΣε όλα αυτά εγείρονται ενστάσεις από την άλλη πλευρά. Ας αρχίσουμε από τα δεδομένα. Οι ανάγκες αναχρηματοδότησης του χρέους (χρεολύσια) μέχρι το 2019 είναι κάτω από 11 δισ. ευρώ, το Eurogroup ανεβάζει τις ανάγκες διασφάλισης μέσω του μαξιλαριού σε 20.3 δισ. ευρώ (30 δισ. ευρώ μέχρι το 2020). Δηλαδή, ωθεί την κυβέρνηση προς κάλυψη και του (συναγόμενου ως) αβέβαιου πρωτογενούς πλεονάσματος. Επίσης το αντικειμενικό στοιχείο είναι ότι «έλεγχος του προϋπολογισμού» όταν έχουν συμφωνηθεί πλεονάσματα 3,5% του ΑΕΠ ως το 2022 δεν είναι ακριβώς έλεγχος.\nΟσοι διαφωνούν με την κυβέρνηση τονίζουν ότι η προληπτική γραμμή προσθέτει κόστος μόνον για τα κεφάλαια που θα αντληθούν – της τάξεως του 1% ετησίως ή χαμηλότερο. Αντιθέτως το μαξιλάρι προσθέτει κόστος επί του συνόλου των κεφαλαίων που θα αντληθούν (μέχρι στιγμής από τις αγορές 3,8% ετησίως). Η εσπευσμένη έξοδος στις αγορές έχει ήδη προσθέσει κόστος εξυπηρέτησης ύψους 300 εκατ ευρώ ετησίως, λένε. Το σχεδιαζόμενο μαξιλάρι, πέραν της αυξήσεως του χρέους, προσθέτει ετήσιο κόστος εξυπηρέτησης το οποίο μετριοπαθώς υπολογίζεται σε 1 δισ. ευρώ – σχεδόν 0,6% του ΑΕΠ.\nΣε αυτό το πλαίσιο υποστηρίζουν ότι η έστω και ολιγόμηνη συμμετοχή στην ποσοτική χαλάρωση της ΕΚΤ, προσφέρει ρευστότητα 9 – 10 δισ. ευρώ στην αγορά ελληνικών ομολόγων. Η ΗΔΑΤ (η αγορά ελληνικών ομολόγων υπό την εποπτεία της ΤτΕ) έκανε όλο το 2017 τζίρο 555 εκατ. ευρώ ενώ το 2018 «τρέχει» με 1,5 ως 2 δισ. ευρώ σε ετήσια βάση. Με βάση αυτά τα δεδομένα επιμένουν ότι το θετικό σοκ ρευστότητας της συμμετοχής στην ποσοτική χαλάρωση θα είναι τεράστιο και δεν πρέπει να το χάσουμε.\nΕπιπροσθέτως, θυμίζουν ότι ακόμη και μετά τη λήξη του προγράμματος ποσοτικής χαλάρωσης, ο Ντράγκι έχει διαβεβαιώσει πως η επανεπένδυση των χρημάτων θα συνεχισθεί για απροσδιόριστο χρονικό διάστημα. Δηλαδή, με την καθαρή έξοδο που επιχειρεί η κυβέρνηση, απεμπολεί ρευστότητα 9 – 10 δισ. ευρώ, με συνέπεια να επιβραδύνεται δραματικά η μακροπρόθεσμη αποκλιμάκωση του κόστους δανεισμού.\nΤι γίνεται όμως με τα διαθέσιμα; «Τα repos τελικά δεν είναι πανάκεια» σημειώνει ο ίδιος τραπεζίτης και εξηγεί: Το 2017 το κόστος εξυπηρέτησης του βραχυπρόθεσμου δανεισμού από φορείς του δημοσίου ήταν 4,63%. Δανεισμός πανάκριβος. Επίσης, η λεπτομέρεια για την οποία δεν γίνεται κουβέντα αφορά την αφαίρεση ρευστότητας από την οικονομία μέσω των repos. Τα νοσοκομεία μπορεί να μην έχουν σεντόνια για τους ασθενείς, οι διοικήσεις όμως έχουν «χαρτιά» με πάνω από 4% απόδοση, την οποία όμως πρέπει να ανακυκλώσουν.\nΣτο τέλος μιλάει το Eurogroup\nΚάπως έτσι, με το πολιτικό θερμόμετρο στο κόκκινο και τις αποδόσεις των ομολόγων να ανεβαίνουν η μοίρα αυτής της χώρας —και των πολιτών της που έκαναν θυσίες επί οκτώ έτη για να την κρατήσουν όρθια— θα εξαρτηθεί εν πολλοίς από ένα πολιτικό παιχνίδι ξεκαθαρίσματος λογαριασμών. Σαν τα γουέστερν. Με ευθύνη της κυβέρνησης τα κόμματα είναι πάλι σε θέσεις μάχης και εμείς οι πολίτες —που πληρώνουμε το λογαριασμό— γίναμε πάλι ο άμαχος πληθυσμός ανάμεσά τους.\nΤι θα γίνει τελικά; Με δεδομένο ότι τις τελικές αποφάσεις δεν τις λαμβάνουν ούτε η Κομισιόν ούτε η ΕΚΤ αλλά το Eurogroup όπου παίζουν ρόλο οι πολιτικές ισορροπίες και οι επιδιώξεις των κρατών το υποτιθέμενο clean exit έχει αυτή τη στιγμή το προβάδισμα: Για τον απλό λόγο ότι κανένας πολιτικός δεν θέλει να ξεβολευτεί και να ζητήσει από το κοινοβουλιό του να ψηφίσει την προληπτική γραμμή που θα μπορούσε να μας διασφαλίσει. Σε αυτό το κλίμα, παρά τις αμφιβολίες του Τσακαλώτου και του Χουλιαράκη, κολλάει και η αποφασιστικότητα του Μαξίμου να μη ζητήσει τη γραμμή για να μη χαλάσει το ονόρε της δήθεν καθαρής εξόδου από το μνημόνιο.\nΟπότε… καλή μας τύχη!\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 8:58 π.μ. Δεν υπάρχουν σχόλια:\nΤου Αντώνη Καρακούση, http://www.tovima.gr/\nΣτόχος να επωφεληθούν από το τέλος του Μνημονίου και να προλάβουν την φθορά - Τα ανοικτά θέματα, τα σκάνδαλα και η πόλωση αλλάζουν τους σχεδιασμούς του Μαξίμου.\nΣτα τέλη Ιανουαρίου οι οιωνοί φάνταζαν άριστοι στο οικονομικό επιτελείο της κυβέρνησης. Το 2017 είχε κλείσει μια χαρά, οι στόχοι είχαν επιτευχθεί, το πρωτογενές πλεόνασμα είχε ξεπεράσει κάθε προσδοκία και οι προετοιμασίες για τη δεύτερη έξοδο στις αγορές ήταν εντατικές, όπως και οι προοπτικές επιτυχίας έμοιαζαν εξαιρετικές.\nΕιδικά η διαχείριση των δημοσίων οικονομικών δημιουργούσε την αίσθηση της απόλυτης επιτυχίας για τους υπευθύνους της οικονομικής πολιτικής. Οι κ.κ. Τσακαλώτος και Χουλιαράκης θα μπορούσαν πια να υποστηρίξουν ότι ισοσκέλισαν για δεύτερη χρονιά τον προϋπολογισμό, ότι απέδειξαν πως τα υψηλά πρωτογενή πλεονάσματα δεν είναι απλώς επιτεύξιμα, αλλά και διατηρήσιμα στον χρόνο.\nΚαι όντως είναι αληθές ότι η δημοσιονομική διαχείριση του 2017 απέδωσε πρωτογενές πλεόνασμα κοντά στα 9 δισ. ευρώ, δηλαδή στο 4,8% του ΑΕΠ, για να πέσει στο 3,8% του ΑΕΠ μετά την αφαίρεση του κοινωνικού μερίσματος και των λοιπών παροχών ύψους περίπου 1,8 δισ. ευρώ που διανεμήθηκαν στις γιορτές των Χριστουγέννων.\nΤο πιο ενδιαφέρον είναι ότι και κατά τον πρώτο μήνα του 2018 διατηρήθηκαν οι ίδιες τάσεις και το πρωτογενές πλεόνασμα υπερέβη κατά 1,1 δισ. ευρώ τον στόχο του τρέχοντος προϋπολογισμού, χωρίς μάλιστα να έχει υπολογιστεί το μέρισμα της Τράπεζας της Ελλάδος προς το Ελληνικό Δημόσιο, το οποίο ήταν υπερμέγεθες το 2017 και θα ξεπεράσει τα 900 εκατ. ευρώ. Οι οιωνοί λοιπόν ήταν όντως άριστοι για τη δεύτερη έξοδο στις αγορές. Στο Γενικό Λογιστήριο του Κράτους πίστευαν ότι υπό την επίδραση των ισχυρών πλεονασμάτων θα ακολουθούσαν οι αναβαθμίσεις της πιστοληπτικής ικανότητας και όλα θα «έτρεχαν» σύμφωνα με το σχέδιο.\nΩστόσο στην περίπλοκη χώρα που ζούμε τίποτε δεν εξελίσσεται ευθύγραμμα. Παραμονές της έκδοσης των νέων επταετών ομολόγων του Ελληνικού Δημοσίου οι διεθνείς αγορές, με πρώτη την αμερικανική, κατέρρευσαν στην κυριολεξία.\nΤο θεώρημα του Ντόναλντ Τραμπ ότι οι μειωμένοι φόροι θα υπεραποδώσουν και σε συνδυασμό με την αύξηση των μισθών θα προκαλέσουν αναπτυξιακό μπουμ στην αμερικανική οικονομία δεν επιβεβαιώθηκε. Η ανάπτυξη στις ΗΠΑ απεδείχθη κατώτερη των προσδοκιών και αντιθέτως αναζωπυρώθηκαν οι πληθωριστικές πιέσεις και μαζί εκτινάχθηκαν οι κρατικές δαπάνες, πράγμα που βεβαίωσε ότι το αμερικανικό χρέος θα διευρυνθεί και θα απαιτήσει πρόσθετη χρηματοδότηση. Συνδυασμένα τα παραπάνω θα οδηγήσουν σε ταχύτερη και μεγαλύτερη του αναμενομένου αύξηση των επιτοκίων. Η προοπτική ακριβώς της ανόδου των επιτοκίων προκάλεσε τη βύθιση της Γουόλ Στριτ και κατ' επέκταση το μίνι κραχ στις διεθνείς χρηματαγορές.\nΤο ρίσκο των αγορών\nΤο ελληνικό υπουργείο Οικονομικών, υπό το βάρος αυτών των εξελίξεων, μέτρησε αρχικώς τον κίνδυνο και ανέβαλε για λίγες ημέρες την έκδοση των επταετών ομολόγων. Τόλμησε όμως λίγες ημέρες αργότερα, όταν υποχώρησε κάπως η πίεση στις διεθνείς αγορές.\nΗ ευαίσθητη και ασθενής ακόμη στη συνείδηση των αγορών ελληνική οικονομία πήρε μεν τα 3 δισ. ευρώ που ζητούσε, αλλά πλήρωσε ακριβότερα για αυτά. Και αμέσως μετά, όταν οι νέοι τίτλοι εκτέθηκαν στην ελεύθερη αγορά, υπέστησαν νέα φθορά. Τα επιτόκια ανυψώθηκαν κοντά στις 50-60 μονάδες βάσης, σημαντικά πάνω από το 4%, και οι επενδυτές αντί να κερδίσουν κατέγραψαν απώλειες.\nΟ αναπληρωτής υπουργός Οικονομικών Γ. Χουλιαράκης πιστεύει ότι η κατάσταση θα εξομαλυνθεί προσεχώς, υπό την επίδραση θετικότερων στοιχείων και καλών νέων για την ελληνική οικονομία που θα δουν το φως της δημοσιότητας το αμέσως προσεχές διάστημα.\nΩστόσο το σήμα είναι σαφές και συγκεκριμένο. Η ελληνική οικονομία, παρά την πρόοδο της δημοσιονομικής διαχείρισης και την ισοσκέλιση των προϋπολογισμών της, παραμένει ακόμη ασθενής και κυρίως ευάλωτη, θύμα της διατηρούμενης αβεβαιότητας και καχυποψίας που επικρατεί διεθνώς για τα ελληνικά πολιτικά πράγματα.\nΗταν και τα γεγονότα που ανεδείχθησαν τις τελευταίες εβδομάδες, τα συλλαλητήρια για το «Μακεδονικό», η προβληματική δικαστική διαχείριση του σκανδάλου της Novartis, που μετέφερε τόσο σήματα γενικευμένης σήψης όσο και επικράτηση καθεστωτικών πρακτικών στον κόσμο, οι οποίες κλόνισαν την όποια εμπιστοσύνη είχε ανακτηθεί μέσω της νοικοκυρεμένης δημοσιονομικής διαχείρισης. Ηλθε στη συνέχεια η δεύτερη, έπειτα από 22 χρόνια, κρίση των Ιμίων, να προσθέσει αμφιβολίες.\nΑυτή τη στιγμή η κυβέρνηση Τσίπρα, και κατ' επέκταση η Ελλάδα, είναι αντιμέτωπη με πέντε μεγάλα θέματα και αντίστοιχες προκλήσεις. Εκκρεμεί η διαχείριση των σχέσεων και του ονόματος της πρώην Γιουγκοσλαβικής Δημοκρατίας της Μακεδονίας, που όπως φάνηκε από τα δυναμικά και πολυπληθή συλλαλητήρια της Θεσσαλονίκης και των Αθηνών εξοργίζει και διεγείρει την κοινή γνώμη. Ταυτόχρονα εξελίσσονται διαπραγματεύσεις για την επίλυση των διαφορών με την Αλβανία, κυρίως για τον προσδιορισμό των θαλάσσιων ζωνών βορείως του Ιονίου Πελάγους, και εσχάτως ανεδείχθη με ένταση η σοβούσα εδώ και χρόνια κρίση στις ελληνοτουρκικές σχέσεις, που απορρέει κατά βάση από τις τουρκικές διεκδικήσεις για συνεκμετάλλευση των κοιτασμάτων φυσικού αερίου και λοιπών υδρογονανθράκων στην Κύπρο και στο Αιγαίο.\nΤην ίδια στιγμή και ενόσω θα εξελίσσονται τα παραπάνω θέματα η Ελλάδα θα πρέπει να βρει το κουράγιο και τις δυνάμεις να ολοκληρώσει την εξυγίανση της οικονομίας, να τελειώσει με το πρόγραμμα εξωτερικής βοήθειας και να δημιουργήσει τις προϋποθέσεις να σταθεί μόνη, χωρίς βοήθειες, στα πόδια της. Και επιπλέον σε αυτές τις συνθήκες να ξεπεράσει τις ωδίνες του σκανδάλου της Novartis, η ένταση του οποίου κλονίζει την εσωτερική συνοχή και κατακερματίζει την εθνική ενότητα που η περιπλοκή των εθνικών θεμάτων επιβάλλει.\nΣτο οικονομικό επιτελείο ανησυχούν σφόδρα για το ενδεχόμενο ανατροπών εξαιτίας άλλων γεγονότων και εξελίξεων που δεν συνδέονται ευθέως με τις οικονομικές. Θέλουν να πιστεύουν ότι θα ελεγχθούν οι κίνδυνοι που πηγάζουν από την τουρκική επιθετικότητα και ακόμη ότι άλλες εθνικές υποθέσεις θα διευθετηθούν χωρίς μεγάλες εντάσεις. Ακόμη δείχνουν να μη συμμερίζονται τη σπουδή με την οποία αποδίδονται κατηγορίες για διαφθορά σε πολιτικούς αντιπάλους, αντιθέτως υπερασπίζονται την ανάγκη διατήρησης συνθηκών ηρεμίας στη χώρα, τη μόνη που μπορεί να εγγυηθεί την ολοκλήρωση του προγράμματος και την ομαλή απελευθέρωση της οικονομίας από τη μακρά κρίση και τα ατιμωτικά καθεστώτα επιτροπείας.\nΩστόσο, επειδή υπάρχει υψηλός βαθμός απροσδιοριστίας, φέρνουν πιο κοντά τις εκλογές. Μπορεί μέχρι πρότινος οι περισσότεροι των υπουργών να συντονίζονταν με την ιδέα της διπλής κάλπης, εθνικής και ευρωπαϊκής, τον Μάιο του 2019, αλλά τώρα, υπό το βάρος των προαναφερθέντων κινδύνων, κάνουν δεύτερες σκέψεις και θεωρούν επιβεβλημένη την επίσπευση των εθνικών εκλογών. Η ιδέα είναι να διασφαλισθεί πάση θυσία στο επόμενο διάστημα ομαλότητα στην οικονομία, να οργανωθεί όπως πρέπει η δημιουργία του ταμειακού αποθέματος ύψους 17-18 δισ. ευρώ, το οποίο θα επιτρέψει στη χώρα να ζήσει χωρίς βοήθειες μέχρι τα τέλη του 2019, να εξασφαλιστεί επίσης η απρόσκοπτη, χωρίς ανακεφαλαιοποιήσεις λειτουργία των τραπεζών και να ασφαλισθεί η έξοδος από τα μνημόνια. Εν τω μεταξύ να έχει καταρτισθεί αξιόπιστο πρόγραμμα για τη μεταμνημονιακή εποχή, το οποίο να παρουσιαστεί μαζί με τα «επιτεύγματα» της τριετίας στις αρχές του φθινοπώρου και έτσι να στηθούν εθνικές κάλπες, ώστε οι πολίτες να επιλέξουν ευθέως με ποιον θα πάνε στη μεταμνημονιακή εποχή.\nΤα σενάρια εκλογών\nΟι υποστηρικτές του σεναρίου των εκλογών του φθινοπώρου σημειώνουν ότι η κυβέρνηση δεν έχει τίποτε να κερδίσει περιμένοντας μέχρι την άνοιξη του 2019. Από τα εγκαίνια της Διεθνούς Εκθεσης Θεσσαλονίκης η χώρα θα εισέλθει σε μακρά προεκλογική περίοδο γεμάτη απαιτήσεις και διεκδικήσεις, ικανές να κλονίσουν τα όποια επιτεύγματα της οικονομίας. Κατά τους υπερμάχους του σεναρίου αυτού μια καθαρή εξήγηση με τους πολίτες στις αρχές του προσεχούς φθινοπώρου συνιστά την καλύτερη λύση για την οικονομία και τη χώρα.\nΟπως και να έχει, η κατάσταση στη χώρα τείνει να περιπλακεί επικίνδυνα. Ισως οι οργανωμένες κάλπες το προσεχές φθινόπωρο να προσφέρουν μια κάποια λύση, που θα 'λεγε και ο Αλεξανδρινός...\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 9:57 π.μ. Δεν υπάρχουν σχόλια:\nΑναρτήθηκε από ΕΝΕΡΓΟΣ ΠΟΛΙΤΗΣ ΔΙΟΝΥΣΟΥ στις 10:54 π.μ. Δεν υπάρχουν σχόλια:\nΚαμπάνια για το δικαίωμα ψήφου των Ελλήνων του εξ...\nΣοβαρά προβλήματα για τον Όμιλο Καλογρίτσα & τον Τ...\nΕλ. Γλύκατζη-Αρβελερ:Ο Θεός της Ελλάδας δεν βαρέθη...\nΔιόνυσος, δυστοκία στην αντιπολίτευση για τις δημο...\nΣτ. Ράμφος, Η Ελλάδα είναι συντηρητική μέχρι το με...


Γκότζι μπέρι και σμέουρο -Τι είναι αυτά τα «κόκκινα φυτά» που θεωρούνται καλλιέργειες με μέλλον και δίνουν έως και 2.500 ευρώ το στρέμμα [εικόνες] | xOrisOria News\nΑρχαίοι Έλληνες μισθοφόροι στην Αίγυπτο: Η αποικία της Ναυκράτης\nΓκότζι μπέρι και σμέουρο -Τι είναι αυτά τα «κόκκινα φυτά» που θεωρούνται καλλιέργειες με μέλλον και δίνουν έως και 2.500 ευρώ το στρέμμα [εικόνες]\nDate: 05 Σεπτεμβρίου, 2014\n«Χρυσές» αποδόσεις, μέχρι και 2.500 ευρώ το στρέμμα, υπόσχεται\nη καλλιέργεια του γκότζι μπέρι και του σμέουρου , φυτά που δεν έχουν ιδιαίτερες απαιτήσεις και προσαρμόζονται εύκολα στο μεσογειακό κλίμα και μάλιστα οι εδαφολογικές και κλιματικές συνθήκες της Ελλάδας ευνοούν ιδιαίτερα την ανάπτυξή τους δίνοντας προϊόντα εξαιρετικής ποιότητας.\nΤο γκότζι μπέρι είναι ένα προϊόν με διαρκώς αυξανόμενη ζήτηση στην ελληνική αγορά, και πρόκειται για ένα ιδιαιτέρως ανθεκτικό φυτό με ελκυστικές αποδόσεις. Οσον αφορά το σμέουρο, μια καλλιέργεια με δεκαετή διάρκεια ζωής και αρκετά απαιτητική εμφανίζει τάσεις ανάπτυξης λόγω της υψηλής ζήτησης του προϊόντος.\nΤο γκότζι μπέρι, ένας θάμνος που φθάνει σε ύψος 2,5-3 μέτρα, το οποίο προέρχεται από την Κίνα, είναι φυτό που αναπτύσσεται σε εύκρατες και ηλιόλουστες περιοχές και σε εδάφη αλκαλικά, με καλή στράγγιση.\nΙδιαίτερα ανθεκτική καλλιέργεια, καθώς μπορεί να αναπτυχθεί σε περιοχές που επικρατούν θερμοκρασίες από -22 βαθμούς Κελσίου έως 40 βαθμούς Κελσίου. Προτιμάει μέρη με ηλιοφάνεια τις περισσότερες ώρες της ημέρας, ή τουλάχιστον εκείνα που υπάρχει μερική σκίαση. Ο μόνος κίνδυνος που διατρέχει η καλλιέργεια του γκότζι μπέρι είναι να ζημιωθεί από τους παγετούς της Ανοιξης, κατά τη διάρκεια της οποίας οι βλαστοί του είναι τρυφεροί.\nΗδη από τον πρώτο χρόνο δίνει παραγωγή, μικρή μεν αλλά δίνει, ενώ από τον τρίτο με τέταρτο χρόνο η παραγωγή είναι πλήρης.\nΚαρποφορεί από τα τέλη Ιουλίου, ανάλογα με την ποικιλία, σταδιακά μέχρι τέλη Αυγούστου ή και αργότερα. Πρέπει να συγκομίζεται την περίοδο αυτή 1-2 φορές την εβδομάδα.\nΤο κόστος εγκατάστασης ενός στρέμματος φθάνει τα 800-900 ευρώ, ενώ όταν βρίσκεται σε πλήρη παραγωγή, με μία παραγωγή γύρω στα 800-1.000 κιλά το στρέμμα, δίνει ένα καθαρό εισόδημα 1.800-2.500 ευρώ το στρέμμα.\nΤο γκότζι μπέρι είναι ένα φυτό με φαρμακευτικές ιδιότητες, καθώς οι καρποί του φημίζονται για τις αντιοξειδωτικές τους ιδιότητες και τις βιταμίνες τους. Θεωρείται ότι ενισχύουν το ανοσοποιητικό σύστημα του ανθρώπου, μειώνουν το σάκχαρο στο αίμα.\nΤο σμέουρο (ή φραμπουάζ) είναι πολυετές φυτό του οποίου το υπέργειο σύστημα έχει διετή διάρκεια. Ο καρπός του μπορεί να έχει λευκό, κίτρινο, κόκκινο, ή μαύρο χρώμα.\nΤα σμέουρα, μονόφορα ή δίφορα και φθινοπωρινά είναι μία καλλιέργεια που διαρκεί τουλάχιστον 10 χρόνια και το μόνο που απαιτεί είναι υποστύλωση, για να έχει καλό αερισμό και τακτικό πότισμα\nΗ πρώτη συγκομιδή ξεκινά το δεύτερο με τρίτο χρόνο και εκτός από τον καρπό συλλέγονται και τα φύλλα του.\nΗ μέση απόδοση είναι 800-1.000 κιλά ανά στρέμμα. Στη Γαλλία η μέση τιμή πωλήσεως του σμέουρου έχει από 5,5-8 ευρώ το κιλό. Λαμβάνοντας υπόψη μια μέση παραγωγή γύρω στα 800 κιλά το στρέμμα, η καλλιέργεια αυτή μπορεί να δώσει καθαρό εισόδημα της τάξης των 2.000-2.500 ευρώ το στρέμμα.\nΤα φύλλα του σμέουρου που αποξηραίνονται και χρησιμοποιούνται σαν αφέψημα. Περιέχει μεγάλες ποσότητες βιταμίνης C, ανόργανων αλάτων ενώ περιέχει σημαντικές ποσότητες σε πηκτίνες.\nTags:Γκότζι μπέρι και σμέουρο -Τι είναι αυτά τα «κόκκινα φυτά» που θεωρούνται καλλιέργειες με μέλλον και δίνουν έως και 2.500 ευρώ το στρέμμα [εικόνες]\nΓιατί οι κλειδώσεις μας κάνουν ήχο όταν τραβάμε τα δάχτυλα μας;\nΜεγάλη προσοχή: Κάψτε αμέσως ένα φύλλο δάφνης στο σπίτι σας! Ο λόγος θα σας τρελάνει τελείως... ( 17,072 )\nΠοιες είναι οι 10 πιο επικίνδυνες ράτσες σκύλων! ( 16,373 )\nΜήπως έχεις σπυράκια στον ποπό;;; Δες πού οφείλεται και τι πρέπει να κάνεις για να εξαφανιστούν! ( 14,803 )\nΜην κουράζεστε: Αυτό είναι το απίθανο μαθηματικό κόλπο για να κερδίσετε το Τζόκερ! ( 11,878 )\nΠως να ρίξετε την πίεση σας με 3 κινήσεις σε 5 λεπτά χωρίς φάρμακα! Από τον γιατρό της Σπαρτάκ Μόσχας ( 10,806 )\nΦΑΝΤΑΣΤΙΚΟ!!! Τα μυστικά για να διαβάζετε το πρόσωπο ενός ανθρώπου ( 10,707 )\nΤΟ ΗΞEΡΕΣ;;; Η Πυθαγόρεια Διατροφή εξαφανίζει το 95% των ασθενειών! Δες τι πρέπει να τρως!!! (PHOTOS) ( 10,703 )\nΠώς να σταματήσετε την καρδιακή προσβολή σ’ένα λεπτό!! ( 10,480 )\nΠώς να μειώσετε την πρησμένη κοιλιά σε 60 δευτερόλεπτα, με αυτήν την απλή συνταγή ( 9,801 )\nΒάζει ένα μανταλάκι στο αυτί της και το αφήνει για 1 λεπτό! Ο λόγος; Πανέξυπνος! ( 9,215 )\nΜάθε κι εσύ να ρίχνεις τη μπουνιά που θα σε σώζει στη στιγμή (VIDEO) ( 4,870 )\nΑνέκδοτο: Μια ελεύθερη, μια αρραβωνιασμένη και μια παντρεμένη τα πίνουν ( 4,097 )\nΑφαιρεί τη καρδιά ενός μαρουλιού και την τοποθετεί μέσα σε νερό…Μια εβδομάδα αργότερα συνέβει κάτι ΜΑΓΙΚΟ! (βίντεο) ( 3,869 )\nΒάζει τα αυγά να βράσουν και ρίχνει μέσα μια φέτα λεμόνι. Ο λόγος; Πανέξυπνος! ( 3,810 )\nΑνέκδοτο - ο ταξιτζής ( 3,532 )\nΤΟ ΗΞΕΡΕΣ; Ποιους μήνες γεννιούνται τα πιο... ΧΑΡΙΣΜΑΤΙΚΑ άτομα; ( 3,402 )\nΈμφραγμα, εγκεφαλικό και πρόωρος θάνατος φαίνονται στην… παλάμη μας ( 3,237 )\n5 φράσεις για να αντιμετωπίσετε τους αγενείς ανθρώπους και να τους βάλετε στην θέση τους. ( 2,811 )\nΚοιμάσαι ξαπλωμένος στο αριστερό πλευρό; Δες τι αλλάζει στην υγεία σου ( 2,667 )


Ο κ. Στρατής Γαβριήλ, Πλαστικός Χειρουργός, μας εξηγεί πως μπορούμε να αποκτήσουμε την κοιλιά των ονείρων μας.\nΟ κ. Στρατής Γαβριήλ, Πλαστικός Χειρουργός, μας εξηγεί πως μπορούμε να αποκτήσουμε την κοιλιά των ονείρων μας. Από τη Νέλλη Καλαμαρά\nΠότε χρειάζεται η κοιλιοπλαστική;\nΗ μεγάλη απώλεια βάρους, καθώς επίσης και η εγκυμοσύνη, αφήνουν πίσω τους χαλάρωση στα μυϊκά κοιλιακά τοιχώματα, ραγάδες και περίσσια δέρματος στην περιοχή κάτω από τον ομφαλό. Αυτό προκαλεί σημαντικά λειτουργικά και αισθητικά προβλήματα, όπως παρατρίμματα (ερεθισμούς), αν η κοιλιά είναι κρεμασμένη, πόνοι στη σπονδυλική στήλη, λόγω του βάρους, δυσκολίες στην κάμψη, κακή θέση της ουροδόχου κύστης και της μήτρας στη γυναίκα, αλλά και ένα μεγάλο άγχος εμφάνισης στη θάλασσα, καθώς και σημαντικούς περιορισμούς στο ντύσιμο.\nΤα παραπάνω προβλήματα συχνά αναγκάζουν τον ασθενή να καταφύγει στον πλαστικό χειρουργό για επέμβαση κοιλιοπλαστικής. Μερικές φορές ο χειρουργός μπορεί να διαπιστώσει τοπικός πάχος ιδιαίτερα σε νέους ασθενείς, των οποίων το πρόβλημα μπορεί να λυθεί με την τεχνική της λιποαναρρόφησης της περιοχής.\nΗ επέμβαση της κοιλιοπλαστικής είναι μια απλή χειρουργική τεχνική η διάρκεια της οποίας κυμαίνεται, ανάλογα με το μέγεθος του προβλήματος, από μια μέχρι δυόμιση ώρες. Περιλαμβάνει μια οριζόντια τομή πάνω από το εφηβαίο, αποκατάσταση των κοιλιακών τοιχωμάτων και αφαίρεση του περίσσιου δέρματος και λίπους από τον ομφαλό και κάτω.\nΓίνεται μεταφορά του ομφαλού στη νέα του θέση, ενώ τοποθετούνται παροχετεύσεις (σωληνάκια) για τα μετεγχειρητικά υγρά. Ο ασθενής δεν χρειάζεται να παραμείνει περισσότερο από μία μέρα στη κλινική, ενώ θα επιστρέψει την 4η μέρα για την αφαίρεση των παροχετεύσεων. Η επέμβαση γίνεται με γενική νάρκωση. Η κοιλιοπλαστική έχει πάντα άριστο αποτέλεσμα, εφόσον ο σχεδιασμός γίνει σωστά και η εκτέλεση από ένα έμπειρο χειρουργό.\nΠαρόλο που η κοιλιοπλαστική αποτελεί μια εύκολη και απλή επέμβαση, η μετεγχειρητική πορεία της είναι δυσκολότερη, αφού ο ασθενής πρέπει να παραμείνει στο νοσοκομείο για μια ημέρα, με μαζεμένα τα πόδια στην κοιλιά, δυο σωληνάκια από το χειρουργικό τραύμα, καθετήρα και ορό. Την επόμενη μέρα το πρωί αφαιρείται ο ορός και ο καθετήρας, ενώ ο ασθενής μπορεί να σηκωθεί προσεκτικά με ένα ελαστικό κορσέ και να επιστρέψει στο σπίτι με λήψη συνταγής αντιβιοτικών και μερικές φορές, ανάλογα με τις ενδείξεις, αντιπηκτικής θεραπείας.\nΜετεγχειρητικά οι πόνοι είναι ήπιοι, ενώ μπορεί να χρειαστούν μερικά παυσίπονα. Την 4η ημέρα γίνεται η αλλαγή και η αφαίρεση των παροχετεύσεων. Το ντους επιτρέπεται, αλλά είναι και απαραίτητο, από την τέταρτη μέρα. Η ζώνη ή ο κορσές είναι υποχρεωτικά για το διάστημα ενός μήνα και αφαιρείται μόνο κατά τη διάρκεια του ύπνου. Την 7η μέρα αφαιρούνται τα ράμματα, αν δεν είναι απορροφήσιμα, και ο ασθενής μπορεί να επιστρέψει στην εργασία του, χωρίς όμως να σηκώνει βάρη για ένα μήνα.\nΗ γρήγορη αφαίρεση των παροχετεύσεων, πριν την 4η μέρα, μπορεί να δημιουργήσει «seroma», δηλαδή συλλογή υγρού κάτω από το δέρμα. Μετά τη μέρα αυτή το «seroma» είναι σπάνιο, αλλά όχι απίθανο, και διορθώνεται εύκολα είτε με διαδοχικές παρακεντήσεις είτε με την εισαγωγή νέας παροχέτευσης και διατήρησής της για άλλες 5 περίπου ημέρες.\nΣε καπνιστές ή σε ασθενείς που έχουν χειρουργηθεί ξανά με άλλες επεμβάσεις στη κοιλιακή χώρα υπάρχει πιθανότητα νέκρωσης στη μέση του τραύματος, διάσπασης του τραύματος και ανάγκης για συχνές αλλαγές μέχρι την πλήρη επούλωση.\nΣτη χαμηλή τομή λόγω τάσης, μπορεί να παρουσιαστεί υπερτροφική ουλή, η οποία διορθώνεται εύκολα και γρήγορα με τοπική αναισθησία. Η τομή κρύβεται πάντα στο εσώρουχο, ενώ διάχυτοι ελαφριοί πόνοι στο δέρμα μπορεί να υπάρχουν τον πρώτο καιρό. Μια υπαισθησία ή ένα μούδιασμα στο κατώτερο μέρος της κοιλιάς κοντά στη τομή συνήθως παραμένει.


Συνέλαβαν Αμερικανό και Γερμανό τζιχαντιστή - ΤΑ ΝΕΑ\ntanea.gr > Κόσμος > Συνέλαβαν Αμερικανό και Γερμανό τζιχαντιστή\nΣυνέλαβαν Αμερικανό και Γερμανό τζιχαντιστή\nΟ Γερμανός ονομάζεται Λούκας Γκλας ή Άμπου Ιμπραχίμ αλ Αλμάνι και είναι 31 ετών. Τα στοιχεία του Αμερικανού δεν δόθηκαν στη δημοσιότητα επειδή είναι ανήλικος.\nTANEA Team 9 Ιανουαρίου 2019 | 18:06\nΟκτώ αλλοδαποί τζιχαντιστές, που πιστεύεται ότι είναι μέλη του Ισλαμικού Κράτους, αιχμαλωτίστηκαν από Κούρδους μαχητές στη Συρία, όπως ανακοίνωσαν σήμερα στον ιστότοπό τους οι Μονάδες Προστασίας του Λαού (YPG).\nΜεταξύ των συλληφθέντων είναι ένας Γερμανός και ένας 16χρονος Αμερικανός υπήκοος. "Οκτώ τρομοκράτες του Νταές (σ.σ. το αραβικό ακρωνύμιο του ΙΚ) συνελήφθησαν κατά τη διάρκεια των επιχειρήσεων που πραγματοποιούσαν οι ειδικές δυνάμεις μας στις 6 και 7 Ιανουαρίου", αναφέρεται στην ανακοίνωση.\nΟ Γερμανός ονομάζεται Λούκας Γκλας ή Άμπου Ιμπραχίμ αλ Αλμάνι και είναι 31 ετών. Τα στοιχεία του Αμερικανού δεν δόθηκαν στη δημοσιότητα επειδή είναι ανήλικος. Σύμφωνα με τις YPG οι υπόλοιποι έξι συλληφθέντες είναι δύο Ουζμπέκοι (Αντίλ Ραχίμοφ και Φαρχάντ Καντέροφ), ένας Ρώσος (Μπουράγιεφ Μπέγκαν), ένας Ουκρανός (Ασκάρ Ζαρμαμπέτοφ), ένας Τατζίκος (Μοχάμαντ Νταβλάτ) και ένας Καζάκος (Σατιμπέκ Οσιμπάγιεφ).\nΤην Δευτέρα, οι Συριακές δημοκρατικές Δυνάμεις (SDF), ο αραβοκουρδικός συνασπισμός βασική συνιστώσα του οποίου είναι οι YPG, είχαν επίσης ανακοινώσει ότι συνελήφθησαν πέντε ξένοι που εντάχθηκαν στο ΙΚ στη Συρία και ότι μεταξύ αυτών ήταν δύο Αμερικανοί και ένας Ιρλανδός. Περίπου 1.000 ξένοι τζιχαντιστές, καθώς και 550 γυναίκες και 1.200 παιδιά, μέλη των οικογενειών τους, κρατούνται σήμερα από τις κουρδικές δυνάμεις στη Συρία.\nΤον περασμένο Σεπτέμβριο οι SDF, με τη στήριξη του διεθνούς συνασπισμού υπό την ηγεσία των ΗΠΑ, εξαπέλυσαν επίθεση εναντίον του τελευταίου θύλακα του ΙΚ στην ανατολική Συρία. Το Σάββατο οι αραβοκουρδικές δυνάμεις κατέλαβαν το χωριό Αλ Σάαφα, όμως οι τζιχαντιστές έχουν ακόμη υπό τον έλεγχό τους τα χωριά Σούσα και Μπαγούζ καθώς και τις γύρω αγροτικές περιοχές.


Το τελευταίο «αντίο» στον Θάνο Μικρούτσικο - Ενυπόγραφα\nΕΝΥΠΟΓΡΑΦΑ, Δευτέρα 30 Δεκεμβρίου 2019 - 20:42 0 2 min read\nΗ πολιτική κηδεία του ξεκίνησε λίγο μετά τις 2:30 με τη μουσική από το «Για τον φτωχό Β.Β.» και τον στίχο «εγώ ο Μπέρτολτ Μπρέχτ από τα μαύρα δάση», σύνθεση του ίδιου του Θάνου Μικρούτσικου, παρουσία του Προέδρου της Δημοκρατίας Προκόπη Παυλόπουλου και του προέδρου του ΣΥΡΙΖΑ, Αλέξη Τσίπρα.\n«Πέρασε στην αιωνιότητα. Δεν του έπρεπε να πονάει από αυτό τον ανόητο καρκίνο, όπως έλεγε. Του μιλάω και ξέρω ότι μ’ ακούει. Ο Θάνος Μικρούτσικος κυλάει στο αίμα μου» είπε από την πλευρά του ο Γιάννης Κούτρας, με τον μουσικό Θύμιο Παπαδόπουλο να δηλώνει πως: «Είναι ένας αναντικατάστατα σπουδαίος άνθρωπος. Πάντα εμπνευσμένος, πάντα πολύ δημιουργικός, πάντα πολύ γενναιόδωρος και στο κοινό του και με εμάς που συνεργαζόμασταν μαζί του».\nΠηγή: reader.gr / Ειρήνη Μιλή\nΑπίστευτη ταλαιπωρία για εκατοντάδες οδηγούς στην εθνική οδό Αθηνών - Λαμίας\nΑίτημα Γ. Πατούλη στη «Νέα Οδό» για αποκατάσταση της κυκλοφορίας


Επίθεση με βιτριόλι: Βασική ύποπτη στη ΓΑΔΑ - Το λάθος που οδήγησε τις αρχές στην γυναίκα (vid) | Fortuno.gr\nΕπίθεση με βιτριόλι: Βασική ύποπτη στη ΓΑΔΑ – Το λάθος που οδήγησε τις αρχές στην γυναίκα (vid)\nΣτην προσαγωγή μίας γυναίκας για την επίθεση με βιτριόλι, που έγινε νωρίς το πρωί της 20ής Μαΐου σε βάρος 33χρονης στην Καλλιθέα, προχώρησε η Αστυνομία.\nΠρόκειται για μία 35χρονη, η οποία κρατείται στα γραφεία της Υποδιεύθυνσης Ασφάλειας Αθηνών. Σύμφωνα με τις πληροφορίες που υπάρχουν δεν έχει ομολογήσει για την πράξη, ενώ προέρχεται από το φιλικό περιβάλλον της Ιωάννας.\nΕπίθεση με βιτριόλι – Ραγδαίες εξελίξεις: Και δεύτερη ύποπτη στη ΓΑΔΑ\nΣύμφωνα με τις πληροφορίες του OPEN, μαζί με την εν λόγω γυναίκα βρέθηκαν μία περούκα και μία τηλεκάρτα, η οποία πιθανώς να χρησιμοποιήθηκε στις τηλεπικοινωνίες της επίθεσης. Επίσης, η εν λόγω γυναίκα εργάζεται σε δικηγορικό γραφείο, κοντά στον χώρο εργασίας της 33χρονης που δέχθηκε την επίθεση και οι λόγοι που θεωρούνται πιθανοί αυτή τη στιγμή είναι προσωπικά κίνητρα.\nΤο στοιχείο που φέρεται να «πρόδωσε» την 35χρονη είναι η τηλεκάρτα που χρησιμοποίησε για να τηλεφωνήσει στην εταιρεία ραδιοταξί που τη μετέφερε προς και από το σημείο της επίθεσης. Ταυτόχρονα, υπάρχει κι άλλη μία γυναίκα η οποία αναμένεται να καταθέσει για την ίδια υπόθεση και θεωρείται επίσης ύποπτη.\nTags: βιτριολι ΕΠΙΘΕΣΗ σύλληψη


Προώθηση, βασικές επιχειρηματικές δράσεις και συμβουλές - Freshbakery.gr\nΟκτ 9, 2012 | Ευ αρτοποιείν, Τεχνικα Θεματα\nΣε δύσκολες εποχές, όπως αυτή που βιώνουμε με την οικονομική κρίση τόσο σε διεθνές όσο και εθνικό επίπεδο, η ολιγωρία και ο εφησυχασμός συνθέτουν την πιο επικίνδυνη αντίδραση ενός επιχειρηματία. Από την άλλη, γρήγορες και απερίσκεπτες ενέργειες μπορούν να αποβούν το ίδιο καταστροφικές. Υπάρχουν όμως διέξοδοι, πολλές φορές απλές και μεθοδικές, που μπορούν να ωθήσουν με σταθερό ρυθμό τις επιχειρήσεις προς την ανάπτυξη και την πρόοδο. Απλές και βασικές επιχειρηματικές δράσεις, λογικές -και τις περισσότερες φορές- χαμηλού κόστους επιλογές μπορούν να αποτελέσουν λύσεις και να αναδείξουν τα ανταγωνιστικά σας πλεονεκτήματα.\nΟι επιχειρήσεις του κλάδου της αρτοποιίας και της ζαχαροπλαστικής μπορούν να αναπτυχθούν κυρίως με τη διαφήμιση που γίνεται από στόμα σε στόμα, τις αναφορές και τις συστάσεις. Είναι πολύ σημαντικοί εκείνοι οι πρώτοι πελάτες που θα “αναλάβουν” αυτό το έργο. Με δεδομένο ότι τα έξοδα μιας τέτοιας επιχείρησης “τρέχουν” από την πρώτη ημέρα (και από τις προηγούμενες της προετοιμασίας), είναι πολύ σημαντικό να σχηματιστεί γρήγορα και στρατηγικά ένα δυνατό πελατολόγιο για να αποφέρει έσοδα. Ένας από τους βασικούς λόγους που ένα κατάστημα πώλησης τροφίμων δεν πάει καλά ή αποτυγχάνει, είναι γιατί, ενώ παράγει και διαθέτει γευστικότατα προϊόντα, δεν δίνει την πρέπουσα έμφαση στη διαφήμιση και την προώθηση των προϊόντων και τις δυνατότητες που αυτή μπορεί να έχει στην απόκτηση εσόδων. Λέγοντας “πρέπουσα έμφαση” δεν εννοούμε φυσικά μια διαρκής επικοινωνιακή καμπάνια. Παρόλα αυτά, χρειάζεται σκέψη και προγραμματισμός για να βρεθούν μέθοδοι και τρόποι προσέλκυσης του ενδιαφέροντος των καταναλωτών και κάλυψης των αναγκών τους κι έπειτα είναι απαραίτητη η παροχή γευστικών και ποιοτικών προϊόντων καθώς και η αξιόλογη και φιλική εξυπηρέτηση ώστε να θέλουν να επιστρέψουν.\nΣχεδιάζοντας, λοιπόν, ένα επιχειρηματικό πλάνο, στην πραγματικότητα αποφεύγετε την πίεση αλλά και το τρέξιμο της τελευταίας στιγμής χωρίς διλήμματα για διαφημίσεις, καταχωρήσεις κι ενέργειες που πρέπει να αξιολογήσετε σε μικρό χρονικό διάστημα. Τώρα πια, επιχειρηματικά σχέδια και οδηγούς σύστασής τους μπορείτε να βρείτε ηλεκτρονικά και προχωράτε έτσι αρκετά πιο γρήγορα με τη διαδικασία του σχεδιασμού και του προγραμματισμού.\nΚαθώς ετοιμάζεστε, λοιπόν, να ξεκινήσετε ένα νέο επιχειρηματικό σχέδιο θα αναρωτιέστε ποιες είναι οι στρατηγικές προωθητικές ενέργειες που ταιριάζουν σε επιχειρήσεις τροφίμων.\n4 Βασικές Προωθητικές Ενέργειες\n#1 Γράψτε ένα Δελτίο Τύπου\nΔώστε την ευκαιρία στο κόσμο της περιοχής σας να μάθει για την επιχείρησή σας μέσα από ένα Δελτίο Τύπου που θα δημοσιεύσει μια τοπική εφημερίδα. Εύκολα και χωρίς κόστος, δώστε στους ανθρώπους της πόλης ή της γειτονιάς σας πληροφορίες για την επιχείρησή σας, μοιραστείτε στιγμές από το ξεκίνημά σας και δηλώστε τι κατά τη γνώμη σας σας κάνει ξεχωριστούς.\n#2 Δημιουργήστε τη δική σας ιστοσελίδα\nΣτην εποχή της τεχνολογίας και του διαδικτύου, όπου η ενημέρωση γίνεται ευκολότερη και η επικοινωνία αμεσότερη, το ιντερνέτ μπορεί να είναι το κατεξοχήν εργαλείο προώθησης μια επιχείρησης. Συγκριτικά με τις δυνατότητες που παρέχει μια καλά στημένη ιστοσελίδα και τις διεξόδους ανάπτυξης και κέρδους που ανοίγει, το κόστος κατασκευής της είναι αμελητέο. Η παρουσία σας στον χώρο του διαδικτύου, εκτός από την επικαιροποίηση της επιχείρησής σας και τον άμεσο και δυναμικό χαρακτήρα που της χαρίζει, εξυπηρετεί και διευκολύνει σε μεγάλο βαθμό της συναλλαγές σας, είτε αυτές αφορούν την επικοινωνία, είτε το εμπόριο.\nΗ δημιουργία ενός ηλεκτρονικού ιστότοπου, μιας ηλεκτρονικής σελίδας στο διαδίκτυο μπορεί να είναι ευκολότερη και φθηνότερη απ’ όσο νομίζετε. Οι διαδικτυακοί τόποι συνήθως απαιτούν ελάχιστη προσπάθεια από τη στιγμή που έχουν δημιουργηθεί, με σκοπό να αξίζει η επένδυση. Υπάρχουν πολλά πρότυπα ιστοσελίδων ιδιαίτερα ταιριαστά για αρτοποιεία κι επιχειρήσεις τροφίμων που μπορούν να κάνουν τη δική σας επιχείρηση να μοιάζει μοναδική. Δεν απαιτούνται ιδιαίτερες γνώσεις για τη διαχείριση μιας τέτοιας ιστοσελίδας από τη στιγμή που έχει δημιουργηθεί για να είναι ένα εύχρηστο επικοινωνιακό εργαλείο.\n#3 Διαφημιστείτε στο ραδιόφωνο\nΜε τις ραδιοφωνικές διαφημίσεις επιτυγχάνεται η άμεση έκθεση που μπορεί να λειτουργήσει θεαματικά στην προσέλκυση νέων πελατών. Είναι σημαντικό να επιλέξετε να προβάλλονται οι διαφημίσεις σας τις ώρες που ο κόσμος αρχίζει να σκέφτεται τα γεύματά του. Οι διαφημίσεις θα πρέπει να τραβούν την προσοχή του ακροατή και δεν χρειάζεται να ξεπερνούν τα 30 δευτερόλεπτα. Επίσης προσπαθήστε να κρατήσετε τη διαφήμισή σας για αρκετό χρονικό διάστημα “στον αέρα” γιατί όσο περισσότερες φορές την ακούει ο καταναλωτής τόσο περισσότερα επιθυμητά θα είναι τα αποτελέσματα.\n#4 Εγγραφείτε σε ηλεκτρονικούς και έντυπους εταιρικούς οδηγούς\nΜην αμελήσετε να εγγραφείτε σε όλους τους σχετικούς επαγγελματικούς οδηγούς της περιοχής σας. Επισημάνετε τα πλήρη επαγγελματικά σας στοιχεία, τα στοιχεία επικοινωνίας σας και τις υπηρεσίες που προσφέρετε. Αν έχετε ήδη δημιουργήσει ιστοσελίδα, δηλώστε την οπωσδήποτε! Το κλειδί για την επιτυχημένη προώθηση της επιχείρησής σας είναι ο συνδυασμός και η χρήση ποικίλων μεθόδων μάρκετινγκ. Όσο περισσότερη είναι η έκθεση τόσο μεγαλύτερη θα είναι η αναγνωρισιμότητα της εταιρείας σας και θα σας γνωρίζουν όλο και πιο πολλοί με το όνομά σας.\nΠροηγούμενοΚατάλογος της Ε.Ε. για τις επιτρεπόμενες αρτυματικές ύλες\nΕπόμενοΤι προσέχουμε για πετυχημένα κουλουράκια & βουτήματα\nΚατανάλωση καφέ και υγεία – Μελέτη ανατρέπει όσα πιστεύαμε\nΜαλακό αλεύρι ζαχαροπλαστικής (Pastry flour)


Δικό της Πολεοδομικό Γραφείο απέκτησε η Βάρη - notia.gr\nΔικό της Πολεοδομικό Γραφείο απέκτησε η Βάρη\nΑπό την Υπηρεσία Δόμησης του Δήμου Βάρης Βούλας Βουλιαγμένης θα εξυπηρετούνται πλέον και οι ιδιοκτήτες γης στην περιοχή Βάρης για πολεοδομικά θέματα αφού μεταφέρθηκαν οι υπηρεσίες από την πρώην Πολεοδομία Μαρκοπούλου.\nΜετά από συντονισμένες ενέργειες της Δημοτικής Αρχής, εντάχθηκαν στις αρμοδιότητες της Διεύθυνσης Τεχνικής Υπηρεσίας και Υπηρεσίας Δόμησης του Δήμου και τα πολεοδομικά θέματα που αφορούν τους ιδιοκτήτες γης στην περιοχή της Βάρης.\nΣυγκεκριμένα, ολοκληρώθηκε η μεταφορά των υπηρεσιών της πολεοδομίας, όπου μέχρι σήμερα εξυπηρετούνταν από την Πολεοδομία, που είχε έδρα στο Μαρκόπουλο, στην αρμόδια Διεύθυνση του Δήμου Βάρης – Βούλας – Βουλιαγμένης.\nΟι υπηρεσίες θα λειτουργούν από τη Δευτέρα, 29 Οκτωβρίου 2012.\nΜε την εξέλιξη αυτή διευκολύνονται ιδιαίτερα οι κάτοικοι της περιοχής, καθώς το νέο γραφείο του Τμήματος της αρμόδιας Διεύθυνσης του Δήμου βρίσκεται επί της Β. Κωνσταντινού 25 στη Βάρη.\nΣυγκεκριμένα οι υπηρεσίες του Τμήματος θα λεοτουργούν:\n-Για έκδοση οικοδομικών αδειών Δευτέρα, Τετάρτη και Παρασκευή 09.00 – 12.30\n– Για αιτήσεις δημοτών προς διεκπαιρέωση καθημερινά 08.30 – 13.30


Προετοιμασία h καίγονται λίπος\nDnp αποτελέσματα απώλειας βάρους - Πώς να χάσετε το σωματικό λίπος γρήγορα για εφηβική κορίτσι\nΗ μετεγχειρητική απώλεια βάρους που προσφέρουμε στους ασθενείς μας είναι μοναδική! Ωστόσο, τα επιθυμητά αποτελέσματα της απώλειας βάρους θα πρέπει να είναι ορατά μέσα σε λίγες εβδομάδες μετά την έναρξη της φαρμακευτικής αγωγής σας το Xenical.\nDnp αποτελέσματα απώλειας βάρους. Κλενβουτερόλη αποτελέσματα απώλειας βάρους Bodybuilding Οι φτηνότερες Phentermine 37 5 mg Αγοράστε Online.\nΤο λίπος αφήνει το σώμα σας στα ούρα\nΜπορώ να χάσω βάρος παραλείποντας τα γεύματα\nΑπώλειας αποτελέσματα Μεγιστοποιήσετε κετο\nΗ μετεγχειρητική απώλεια βάρους που προσφέρουμε στους ασθενείς μας είναι μοναδική! Όπως θα δείτε στους παρακάτω δύο πίνακες τα αποτελέσματα διαχωρίζον. Phenq αποτελέσματα απώλειας βάρους Κάθε τώρα και τότε, ακούμε για ένα εντελώς νέο συμπλήρωμα ή φαρμάκων που παρουσιάζονται στην αγορά, που σίγουρα θα κάνουν την απώλεια βάρους ευκολότερη.\nΠροσωπικά αποτελέσματα απώλειας βάρους χωρίς εγχείρηση Είμαστε οι μόνοι που σας προσφέρουμε πρόσβαση στα προσωπικά μας αποτελέσματα.\nΣυνταγογραφούμενα χάπια διατροφής καλύπτονται ασφάλισης\nΤι να κάνετε εάν δεν μπορείτε να χάσετε βάρος\nΚάνετε χορό κοιλιά βοηθήσει να χάσετε βάρος\nΔίαιτα για να χάσουν βάρος γρήγορα σε 1 εβδομάδα\nΕίναι tilapia καλό για την απώλεια βάρους\nΤρόφιμα για την αποφυγή απώλειας σωματικού λίπους\nΒάρους αποτελέσματα Garcinia\nΠόσο καιρό να δείτε αποτελέσματα απώλειας βάρους; Υπάρχουν πολλοί διαφορετικοί παράγοντες που επηρεάζουν το πόσο γρήγορα θα δείτε τα αποτελέσματα δίαιτα. » Φορσκολίνη 250 Review – 100% αποτελέσματα απώλειας βάρους Ικανοποιητική περιγραφή προϊόντος Υπάρχουν αμέτρητα χάπια διατροφής στην αγορά σήμερα για όσους επιθυμούν να μειώσουν το λίπος, ενώ. Μια υγιεινή διατροφή και η άσκηση πρέπει να χρησιμοποιούνται μαζί με τα χάπια διατροφής όπως dim για προώθηση αποτελέσματα απώλειας βάρους.\nΜία νέα έρευνα έρχεται να αμφισβητήσει τη σημασία του πρωινού στην προσπάθεια απώλειας βάρους, κάτι που. Αυτό το συμπλήρωμα σε σκόνη μπορεί να βελτιώσει τα αποτελέσματα απώλειας βάρους, δημιουργώντας μια πλήρη αίσθηση και την καταστολή της όρεξης.\nΝιγηριανό γεύμα για απώλεια βάρους\nΣχέδιο διατροφής κατά τη διάρκεια περιόδων\nΣπασμένο κέρδος βάρους πόδι


kovovoltes: ΦΛΟΓΑΤΗ ΣΕΛΗΝΗ...\n"Φλογάτη, γελαστή, ζεστή, απο τ'αμπέλια απάνωθεν εκοίταγε η σελήνη/ και ακόμα ο ήλιος πύρωνε τα θάμνα, βασιλεύοντας μες σε διπλή γαλήνη"\n(απόσπασμα απο το "Λυρικό Βίο Β'", εκδ. Ίκαρος 1968)\nΗ μεγαλύτερη σελήνη απόψε εδώ και δεκαοκτώ χρόνια. Πάλι γυροφέρνει τον μέσα κόσμο τρελή και αδέσποτη...Είναι ωραία ντυμένη με λέξεις. Σαν αυτές που θα γεμίσουν πολλούς χώρους τη Δευτέρα σε Θεσσαλονίκη, Αθήνα κ.α. αφού είναι Παγκόσμια Ημέρα Ποίησης. Απο τις πάμπολλες εκδηλώσεις που γίνονται, οι περισσότερες με αφιερώματα γύρω απο Ελύτη (η φετινή χρονιά είναι αφιερωμένη στη μνήμη του), Καβάφη κ.α., διαλέγω αυτή στο "Μπαρ 16" στη Σταυρούπολη. Παίρνεις τα ποιήματα σου λέει μαζί, ό,τι μπορεί να γράψει ο καθένας, μαζευόμαστε παρέα και τα διαβάζουμε χωρίς φόβο και ντροπές...Λέξεις γεμάτες με ό,τι αισθάνεται ο καθένας...\nΜη νομίζεις. Τόσα και τόσα που γράφουμε εδώ και αλλού, μικρά ποιήματα θα μπορούσαν να είναι. Εξαίσια μάλιστα πολλά απο αυτά, ακόμη και χωρίς την κατάλληλη τεχνική. Να, πες πώς γράφεις κάτι τώρα, έτσι απολύτως αβίαστα, σαν να απαθανατίζεις την πρώτη πρώτη σκέψη που σου έρχεται...\nΑναρτήθηκε από kovo voltes... στις 11:38 π.μ.\nSeirios 19 Μαρτίου 2011 - 2:33 μ.μ.\nΠοίηση είναι η αλήθεια στη ζωή μας, το θάρρος που βρίσκουμε να μοιραστούμε τα εσώψυχα μας...ποίηση είναι θαύμα της φύσης που πολλές φορές ξεχνάμε ότι είμαστε μέρος της...\nΗ ποίηση μου αρέσει και με συνοδεύει. Για σένα, για σήμερα, λίγους στίχους από το Μονόγραμμα\n*Ασκεί μιαν αλλόκοτη επιρροή απάνω μου η σελήνη...\n** Κι ένα βίντεο γεμάτο ποίηση\nΑνώνυμος 19 Μαρτίου 2011 - 4:56 μ.μ.\nθαυμαζω ολους οσους μπορουν και γραφουν,εγω ουτε παραγραφο....................\nroundel 19 Μαρτίου 2011 - 6:56 μ.μ.\nΠανέμορφο το φεγγάρι εχθές...\nΒολτίτσα σήμερα έμαθα ότι τον άλλο μήνα ανεβαίνω στη πόλη σας για 3 μέρες...να δω αν θα προλάβω να σας συναντήσω...Θα το ήθελα πολύ πάντως:)\nMarouli 19 Μαρτίου 2011 - 7:52 μ.μ.\nΔεν τα παω πολυ καλα με την ποιηση.. ειναι που δεν εχουμε γνωριστει ακομα.. ελαχιστα την ξερω.. τυπικα.. πολυ τυπικα..\n❤ 19 Μαρτίου 2011 - 8:35 μ.μ.\nμου κρυφτηκε πισω απο τα συννεφα το αγαπημενο μου..\nπολυ ομορφο ποστ ομως !!!\nασωτος γιος 19 Μαρτίου 2011 - 8:39 μ.μ.\nπανεμορφο φεγγαρι γεματο ποιηση μα οι καλυτεροι μου ποιητες ειστε εσεις εκει εξω στην μπλογκοσφαιρα\nkovo voltes... 20 Μαρτίου 2011 - 9:04 π.μ.\nΜε γέμισες ποίηση Seirie μου...Τόσα εξαίσια λόγια. Και διάλεξες βιντεάκι όπου μιλά για "ταξίδια" ονείρων, ένας που "ταξίδεψε" σε εφιάλτες...Οι δύο όψεις του νομίσματος...\n*απο επιρροή της σελήνης άλλο τίποτα. Με εξάντλησε αυτή τη φορά...\nΚαι αν δεν το έχεις δοκιμάσει ή δεν το ξέρεις? Άγνωστα μονοπάτια...\nΚρύφτηκε βέβαια, αλλά και έτσι ακόμη δυνατό ήταν. Με το καλό να μας έρθεις...Να πούμε και το "φεγγάρι" να ανταμώσουμε παρέα? Στείλε mail όταν είναι να έρθεις...;))\nkovo voltes... 20 Μαρτίου 2011 - 9:08 π.μ.\nΑ, πρέπει να την γνωρίσεις καλύτερα. Θα την λατρέψεις. Εξαίρετη κυρία!\nΝαι,αλλά εσύ το κουβαλάς ούτως ή άλλως καλό μου μαζί σου...\n*κανονίζουμε βόλτες, είδες ε?\nΜα ανακαλύπτεις κάτι κείμενα μοναδικά. Αυτή είναι μια απο τις μαγείες του μπλογκόκοσμου. Βέβαια ο καθένας έχει τον τρόπο του να γράφει. Αρκεί έστω και μια φράση που σου ταρακουνά το μυαλό...\nTommy 20 Μαρτίου 2011 - 11:20 π.μ.\n¨... όση και να ναι η δύναμή μου, θέλω έναν άνθρωπο μαζί μου¨! (Χάρις Αλεξίου - "Πανσέληνος" από το "Οδός Νεφέλης 88"\nΝηφάλια Μέθη 20 Μαρτίου 2011 - 4:41 μ.μ.\nωραια θα ναι...\nνα βαλει ο καθενας την καρδια σε λεξει οσο μπορει και να της δωρισει ...\nκαι να σαι καλα πολυ ευχομαι\nkovo voltes... 20 Μαρτίου 2011 - 8:09 μ.μ.\nΜα τι ωραίο στίχο διάλεξες!! Λέει πολλά...Τα λέει όλα...\nΑν φύγει ο πυρετός ίσως να πάω και εγώ να διαβάσω τις λέξεις μου...;)\nΚαι εσύ να μου φροντίζεσαι...\n❤ 20 Μαρτίου 2011 - 11:12 μ.μ.\nειδα ειδα.. αλλα εκανα πως δεν ειδα ;)))*****